c: application/epub+zip

text:
Lenaane la Diteng
© 2014 Watch Tower Bible and Tract Society of Pennsylvania
Dilo Tse di Bosula di Tletsetletse! 3
Goreng Batho ba ba Molemo ba Diragalelwa ke Dilo Tse di Bosula? 4
Se Modimo a Tla se Dirang ka Bosula 7
O Tshwanetse go Otlhaya Bana ba Gago Jang? 10
A o Ka Kgona go Bona Modimo Yo o Sa Bonaleng? 14
Dikarabo Tsa Dipotso Tsa Baebele 16
DIKARABO TSE DINGWE TSA DIPOTSO TSA BAEBELE—A Dikotsi Tsa Masetlapelo a Tlholego ke Kotlhao ya Modimo?
(Leba mo go DITHUTO TSA BAEBELE > DIKARABO TSA DIPOTSO TSA BAEBELE)
SETLHOGO SA KA FA NTLE | GORENG BATHO BA BA MOLEMO BA DIRAGALELWA KE DILO TSE DI BOSULA?
Smita,* mosadi wa dingwaga di le 35, wa kwa Dhaka, kwa Bangladesh, o ne a itsege e le motho yo o ratang batho e bile a ba kgatlhegela. Batho ba ne ba mo itse e le mosadi yo o dirang ka natla le yo o itumetseng yo o neng a batla go thusa batho ba bangwe gore ba itse se a se ithutileng ka Modimo. A bo lelapa la gagwe le ditsala ba ne ba gamaregile jang ne fa Smita a tshwaediwa ke bolwetse jo bo neng jwa mmolaya mo lobakeng lo lo ka fa tlase ga beke!
James le mosadi wa gagwe ba e leng banyalani ba basha ba ba leng mo dingwageng tsa bo30, le bone ba ne ba rata le go kgatlhegela batho fela jaaka Smita. Nako nngwe ka dikgakologo, ba ne ba ya go etela ditsala tsa bone kwa West Coast kwa United States. Ga ba a ka ba tlhola ba boela kwa legaeng la bone kwa New York. Fa ba le koo, ba ne ba amega mo kotsing e e masisi ya sejanaga, ba tlogela ba losika le badirimmogo le bone ba le mo khutsafalong e e seng kana ka sepe.
Ga o tlhoke go leba kgakala go bona gore bosula le pogo di tletsetletse gompieno. Dintwa di bolaya batho ba ba se nang molato le masole. Bokebekwa le thubakanyo di ama batho ba ba se nang molato. Batho botlhe ba amiwa ke dikotsi tse di masisi le malwetse a a golafatsang, go sa kgathalasege gore ba na le dingwaga di le kae kgotsa gore boemo jwa bone ke bofe mo botshelong. Masetlapelo a tlholego a ganyaola ditšhaba a sa tlhophe. Go tlhaolana mmogo le tshiamololo di aname. Gongwe le wena o kile wa amiwa ke nngwe ya tsone.
Ke ga tlholego fela go botsa dipotso tse di jaaka tseno:
Goreng batho ba ba siameng ba diragalelwa ke dilo tse di bosula?
A Modimo o tshwanetse go pegwa molato ka ntlha ya dilo tseno?
A masetlapelo a itiragalela fela kgotsa a bakwa ke batho?
A gongwe Karma, e leng tumelo ya gore motho o boga ka ntlha ya dilo tse a di dirileng mo nakong e e fetileng, ke yone e e bakang pogo?
Fa e le gore go na le Modimo Mothatayotlhe, goreng a sa sireletse batho ba ba siameng mo dikotsing?
A re tla ke re tshele go se na boikepo le go boga?
Gore re kgone go araba dipotso tseo, re tshwanetse go tlhaloganya dikarabo tsa dipotso tseno tse pedi tsa konokono: Goreng go diragala dilo tse di bosula mme ke eng se Modimo a tla se dirang?
^ ser. 3 Maina a fetotswe.
SETLHOGO SA KA FA NTLE | GORENG BATHO BA BA MOLEMO BA DIRAGALELWA KE DILO TSE DI BOSULA?
E re ka Jehofa Modimo* e le Mmopi wa dilo tsotlhe e bile e le Mothatayotlhe, batho ba le bantsi ba ka mo tshwaya phoso ka sengwe le sengwe se se diregang mo lefatsheng, go akaretsa le bosula jotlhe. Le fa go ntse jalo, ela tlhoko se Baebele e se buang malebana le Modimo wa boammaaruri:
“Jehofa o siame mo ditseleng tsa gagwe tsotlhe.”—Pesalema 145:17.
“Ditsela tsotlhe tsa [Modimo] di tshiamiso. Modimo yo o ikanyegang, yo go se nang botlhoka tshiamiso mo go ene; O siame e bile o thokgame.”—Duteronome 32:4.
“Jehofa o pelonomi tota mo go bontsheng lorato e bile o kutlwelobotlhoko.”—Jakobe 5:11.
Modimo ga se ene a bakang dilo tse di bosula. Le fa go ntse jalo, a o tlhotlheletsa ba bangwe go dira ditiro tse di bosula? Le eseng. Dikwalo tsa re: “Fa mongwe a le mo tekong, a a se ka a re: ‘Ke lekwa ke Modimo.’” Ka ntlha yang? Ka gonne “Modimo ga a ka ke a lekwa ka dilo tse di bosula le gone ene ka boene ga a leke ope.” (Jakobe 1:13) Modimo ga a leke ope ka go mo tlhotlheletsa gore a itshware ka tsela e e sa siamang. Modimo ga a bake dilo tse di bosula gore di direge kgotsa ga a tlhotlheletse batho gore ba dire se se bosula. Ka jalo, ke eng kgotsa ke mang yo re ka mo pegang molato fa dilo tse di bosula di direga?
Fa Baebele e bua ka lebaka lengwe la go bo batho ba boga, ya re: “Botlhe ba diragalelwa ke motlha le tiragalo e e sa bonelwang pele.” (Moreri 9:11) Fa ditiragalo tse di sa lebelelwang kgotsa dikotsi di direga, mongwe a ka tswa a amegile kgotsa a sa amega, go ikaegile thata ka gore o a bo a le kae ka nako ya fa di diragala. Mo e ka nnang dingwaga di le 2 000 tse di fetileng, Jesu Keresete o ne a bua ka masetlapelo mangwe a a neng a ama batho ba le 18 ba ba neng ba bolawa ke tora fa e ne e ba wela. (Luke 13:1-5) Ga ba amega mo kotsing eo ka ntlha ya tsela e ba neng ba tshela matshelo a bone ka yone; ke fela gore ba ne ba le ka fa tlase ga tora eo fa e ne e wa. Bosheng jaana thoromo ya lefatshe e e kotsi e ne ya padimola Haiti ka Ferikgong 2010; puso ya Haiti ya re go sule batho ba ba fetang 300 000. Batho bao botlhe ba ne ba swa go sa kgathalasege gore ke bomang. Malwetse le one a ka tlhasela mongwe le mongwe ka nako nngwe le nngwe.
Ke ka ntlha yang fa Modimo a sa sireletse batho ba ba molemo mo masetlapelong?
Bangwe ba ka botsa jaana: ‘A Modimo o ne a ka se thibele matlhotlhapelo ao a a kotsi gore a se ka a direga? A o ne a ka se sireletse batho ba ba siameng gore ba se ka ba welwa ke masetlapelo?’ Gore Modimo a tsereganye mo maemong ao, go tla bo go raya go re o itse ka ga dilo tse di bosula pele di direga. Le fa tota Modimo a na le bokgoni jwa go itse isagwe e sa le gale, re tshwanetse go ipotsa potso eno: A Modimo o tlhopha go dirisa maatla a gagwe ka tsela e kgolo go itse go sa le gale ka dilo tseo?—Isaia 42:9.
Dikwalo tsa re: “Modimo wa rona o kwa magodimong; sengwe le sengwe se a natefeletsweng ke go se dira o se dirile.” (Pesalema 115:3) Jehofa o dira se a bonang se le botlhokwa e seng sengwe le sengwe fela se a kgonang go se dira. Seo se akaretsa le se a swetsang go se bonela pele. Ka sekai, morago ga gore boikepo bo ate mo metseng ya bogologolo ya Sodoma le Gomora, Modimo o ne a bolelela tlhogo ya lotso e bong Aborahame jaana: “Ke ikemiseditse tota go ya teng gore ke tle ke bone gore a ba dira go ya fela kafa selelong se se leng kaga one se se tlileng mo go nna. Fa go sa nna jalo, ke tla itse.” (Genesise 18:20, 21) Jehofa o ne a tlhopha go se itse kafa boikepo bo neng bo atile ka gone mo metseng eo ka lobaka lo lo rileng. Ka tsela e e tshwanang, ga go pelaelo gore Jehofa a ka tlhopha go se itse sengwe le sengwe go sa le gale. (Genesise 22:12) Seno ga se bontshe gore ga a itekanela kgotsa gore o na le bokoa bongwe. E re ka “tiro ya gagwe e itekanetse,” Modimo o kgona go lekalekanya bokgoni jwa gagwe jwa go itse isagwe le maikaelelo a gagwe; ga a ke a pateletsa batho gore ba latele tsela e e rileng.* (Duteronome 32:4) Ka jalo, re ka swetsa ka goreng? Ka gore: Modimo o tlhopha tsela e ka yone a dirisang bokgoni jwa gagwe jwa go bonela dilo pele e bile o dira jalo ka botlhale.
Batho le bone ba na le seabe mo boikepong jo bo diragalang. Ela tlhoko kafa Baebele e tlhalosang ka gone se se ka dirang gore motho a dire ditiro tse di kotsi. “Mongwe le mongwe o lekwa ka go gogelwa a ba a hepisiwa ke keletso ya gagwe. Go tswa foo keletso, fa e sena go emera, e tshola boleo; boleo le jone, fa bo sena go diragadiwa, bo tsala loso.” (Jakobe 1:14, 15) Fa batho ba dira go ya ka dikeletso tsa bone tse di sa siamang kgotsa ba ineela mo dikeletsong tsa bone tse di sa siamang ba tla tshwanelwa ke go lebana le diphelelo tse di bosula. (Baroma 7:21-23) Jaaka hisitori e bontsha, batho ba ile ba dira dilo tse di tsitsibanyang mmele tse di ileng tsa baka pogo e e seng kana ka sepe. Mo godimo ga moo, batho ba ba boikepo ba ka tlhotlheletsa ba bangwe gore ba nne bosula, ka go dira jalo ba anamisa bosula.—Diane 1:10-16.
Batho ba ile ba dira dilo tse di tsitsibanyang mmele tse di ileng tsa baka pogo e e seng kana ka sepe
A Modimo o tshwanetse go tsereganya mme a thibele batho gore ba se ka ba dira dilo tse di bosula? Ela tlhoko kafa motho a bopilweng ka gone. Dikwalo tsa re Modimo o bopile motho mo setshwanong sa Gagwe. Ke gone ka moo, batho ba kgonang go bontsha dinonofo tsa Modimo. (Genesise 1:26) Batho ba neilwe mpho ya go itlhophela e bile ba ka tlhopha go rata Modimo le go ikanyega mo go ene ka go dira se se siameng mo matlhong a gagwe. (Duteronome 30:19, 20) Fa Modimo a pateletsa batho gore ba dire dilo ka tsela e e rileng, a tota o tla bo a sa ba tseele mpho eno e a ba neileng yone ya go itlhophela? Fa a dira jalo, batho ba ne ba tla ba tshwana fela le metšhini, e e berekang ka tsela e e rulagantsweng ka yone! Seo se ne se tla tshwana le fa tlholelo kgotsa Kismet, e ne e laola se re se dirang le sengwe le sengwe se se re diragalelang. Ruri re ka itumelela gore Modimo o re naya seriti ka go re letlelela gore re itlhophele se re batlang go se dira! Le fa go ntse jalo, seo ga se reye gore tshenyo e e bakilweng ke diphoso tsa batho le ditshwetso tse ba di dirang tse di sa siamang di tla tshwenya batho ka bosakhutleng.
Fa o ne o ka botsa Mohindu kgotsa Mobuda potso e e mo khabareng ya makasine ono, gongwe o ne a tla go araba jaana: “Dilo tse di bosula di diragalela batho ba ba molemo ka ntlha ya molao wa Karma. Ba roba ditlamorago tsa se ba se dirileng mo tseleng e ba neng ba tshela ka yone pele.”*
Malebana le thuto ya Karma, go a thusa go ela tlhoko se Baebele e se buang ka loso. Mo tshimong ya Edene, mo motho a simologileng teng, Mmopi o ne a raya monna wa ntlha e bong Adame a re: “O ka nna wa ja mo setlhareng sengwe le sengwe sa tshingwana gore o bo o kgotsofale. Mme fa e le setlhare sa kitso ya molemo le bosula sone o se ka wa ja mo go sone, gonne ka letsatsi le o jang mo go sone ruri o tla swa.” (Genesise 2:16, 17) Fa Adame a ka bo a ile a se ka a leofa ka go se ikobele Modimo, a ka bo a ile a tshela ka bosakhutleng. Loso e ne ya nna kotlhao ya go sa ikobele taolo ya Modimo. Go tswa foo, fa bana ba tsholwa, “loso lo ne lwa anamela kwa bathong botlhe.” (Baroma 5:12) Ka jalo, go ka twe “dituelo tse boleo bo di duelang ke loso.” (Baroma 6:23) Gape Baebele e tlhalosa jaana: “Yo o suleng o golotswe mo boleong.” (Baroma 6:7) Ka mafoko a mangwe, batho ga ba nne ba duela maleo a bone morago ga loso.
Gompieno dimilione tsa batho di tlhalosa gore go boga ga batho go akaretsa thuto ya Karma. Gantsi motho yo o bogang o amogela pogo ya gagwe le ya batho ba bangwe, a sa ngongorege. Mme ntlha ke gore kgopolo eno ga e neye tsholofelo ya gore dilo tse di bosula di tla fela. Go dumelwa gore go re motho a gololwe mo bosuleng o tshwanetse go nna a tsalwa sesha gantsintsi e le ka tsela e e amogelwang ke batho le go nna le kitso e e kgethegileng. Ke boammaaruri gore dikgopolo tseno di farologane thata le se Baebele e se buang.*
Le fa go ntse jalo, selo sa konokono se se bakang boikepo, ga se batho. Satane Diabolo, yo kwa tshimologong e neng e le moengele yo o ikanyegang wa Modimo, “o ne a se ka a itsetsepela mo boammaaruring,” mme a tlisa boleo mo lefatsheng. (Johane 8:44) O ne a tlhotlheletsa botsuolodi kwa tshimong ya Edene. (Genesise 3:1-5) Jesu Keresete o ne a re Satane ke“yo o boikepo” le “mmusi wa lefatshe.” (Mathaio 6:13; Johane 14:30) Batho ka kakaretso ba latela Satane yo o ba tlhotlheletsang gore ba itlhokomolose ditsela tse di siameng tsa ga Jehofa. (1 Johane 2:15, 16) Mo go 1 Johane 5:19 re bala jaana: “Lefatshe lotlhe le namaletse mo maatleng a yo o boikepo.” Go na le dibopiwa tse dingwe tsa semoya tse di neng tsa fetoga go nna boikepo mme tsa dirisana le Satane. Baebele e bontsha gore Satane le madimona a gagwe ba ‘tsietsa lefatshe lotlhe le le nang le banni,’ mme seo se dira gore ‘lefatshe le latlhege.’ (Tshenolo 12:9, 12) Ka jalo, motho wa konokono yo o tshwaiwang phoso ka boikepo e tshwanetse ya nna Satane Diabolo.
Kwantle ga pelaelo, Modimo ga se ene a bakang dilo tse di bosula tse di diragalelang batho; e bile ga se ene a dirang gore ba boge. Go farologana le seo, o solofeditse gore o tla fedisa bosula jotlhe, jaaka setlhogo se se latelang se tla bontsha.
^ ser. 3 Jehofa ke leina la Modimo le le umakilweng mo Baebeleng.
^ ser. 11 Go ithuta gore ke ka ntlha yang fa Modimo a letleletse boikepo, bona kgaolo 11 ya buka ya Totatota Baebele e Ruta Eng? e e gatisitsweng ke Basupi ba ga Jehofa.
^ ser. 16 Go ithuta ka tshimologo ya se go tweng ke molao wa Karma, bona tsebe 8-12 ya boroutšhara jwa Go Diragalang ka Rona fa re Swa? e e gatisitsweng ke Basupi ba ga Jehofa.
^ ser. 18 Go utlwa se Baebele e se rutang ka boemo jwa baswi le tsholofelo ka batho ba ba suleng, bona kgaolo 6 le 7 ya buka ya Totatota Baebele e Ruta Eng?
SETLHOGO SA KA FA NTLE | GORENG BATHO BA BA MOLEMO BA DIRAGALELWA KE DILO TSE DI BOSULA?
Baebele e re bolelela ka tsela e e utlwalang ka se Jehofa le Morwaawe e bong Jesu Keresete ba tla se dirang ka pogo e e bakilweng ke Satane Diabolo. Baebele ya re: “Morwa Modimo [Jesu] o ne a bonadiwa ka boikaelelo jono, e leng, go senya ditiro tsa ga Diabolo.” (1 Johane 3:8) Tsamaiso eno ya dilo e e tletseng bogagapa, letlhoo le ditiro tse di boikepo e tla fedisiwa. Jesu o solofetsa gore “mmusi wa lefatshe leno” e bong Satane Diabolo, “o tla latlhelwa kwa ntle.” (Johane 12:31) E re ka tlhotlheletso ya ga Satane e tla bo e seyo, lefatshe le lesha la tshiamo le tla nna gone mme lefatshe leno le tla nna lefelo le le nang le kagiso.—2 Petere 3:13.
Go tweng ka batho ba ba ditlhogo di thata ba ba ganang go fetola ditsela tsa bone e bile ba tatalalela go dira dilo tse di bosula? Akanya ka tsholofetso eno e e utlwalang: “Bathokgami ke bone ba ba tla agang mo lefatsheng, mme ba ba se nang molato ke bone ba ba tla salang mo go lone. Fa e le baikepi bone, ba tla kgaolwa mo lefatsheng; mme maferefere one, a tla kumolwa mo go lone.” (Diane 2:21, 22) Go tla bo go se na tlhotlheletso ya batho ba ba boikepo. Mo maemong ao a a nang le kagiso, batho ba ba boikobo ba tla gololwa ka bonya ka bonya mo bosaitekanelang jo ba bo ruileng.—Baroma 6:17, 18; 8:21.
Modimo o tla fedisa jang bosula mo lefatsheng leo le lesha? Ka go se tseele batho mpho ya kgololesego ya go itlhophela le go dira gore batho ba bereke jaaka diroboto. Go na le moo, o tla ruta batho ba ba boikobo ditsela tsa gagwe, a ba thusa gore ba tlogele dikakanyo le ditiro tsa bone tse di kotsi.
Modimo o tla fedisa dilo tsotlhe tse di bakang pogo
Modimo o tla dira eng ka masetlapelo a a sa lebelelwang? O solofeditse gore go ise go ye kae Bogosi jwa gagwe bo tla laola lefatshe. Kgosi ya Bogosi joo e Modimo a e tlhomileng ke Jesu Keresete, yo o nang le maatla a go fodisa balwetse. (Mathaio 14:14) Gape Jesu o na le maatla a go laola maatla a tlholego. (Mareko 4:35-41) Ka jalo, go tla bo go sa tlhole go na le pogo e e bakiwang ke “motlha le tiragalo e e sa bonelwang pele.” (Moreri 9:11) Mo pusong ya ga Keresete, batho ga ba kitla ba welwa ke masetlapelo.—Diane 1:33.
Go tweng ka batho ba le dimilione ba ba se nang molato ba ba suleng setlhogo? Nakwana pele ga Jesu a sena go tsosa tsala ya gagwe e bong Lasaro, o ne a re: “Ke nna tsogo le botshelo.” (Johane 11:25) Eleruri, Jesu o na le maatla a go tsosa baswi kgotsa go dira gore batho ba ba suleng ba tshele gape!
Fa e le gore o kgatlhegela go tshela mo lefatsheng le dilo tse di bosula di ka se diragaleleng batho ba ba molemo, ke ka ntlha yang fa o sa go dire maikaelelo a gago go ithuta mo go oketsegileng ka Modimo wa boammaaruri le ka maikaelelo a gagwe ka go ithuta Baebele? Basupi ba ga Jehofa ba ba mo lefelong la lona ba tla itumelela go go thusa gore o nne le kitso eo. Re itumelela go go laletsa gore o ikgolaganye le bone kgotsa o kwalele bagatisi ba makasine ono.
BAEBELE E FETOLA MATSHELO
NGWAGA O A TSHOTSWENG KA ONE: 1958
NAGA E A TSHOLETSWENG KWA GO YONE: ITALY
BOTSHELO JWA GAGWE JWA PELE: LELOKO LA SEGONGWANA LE LE RATANG THUBAKANYO
Ke tsholetswe le go golela kwa motsaneng mongwe wa kwa Roma, motsana o o nang le batho ba ba humanegileng ba maemo a a kwa tlase. Botshelo bo ne bo le boima. Ke gotse ke sa itse mmè e bile ke ne ke sa utlwane le rre. Ke godile ke ithuta go kgaratlha mo botshelong.
Ke ne ke setse ke simolotse go utswa le pele ke tshwara dingwaga di le lesome. La ntlha fa ke tshaba kwa gae, ke ne ke na le dingwaga di le 12. Ka makgetlo a le mmalwa, rre o ne a tshwanelwa ke go ya go ntsaya kwa ntlokgolo ya mapodise le go nkisa gae. Ke ne ke tlhola ke ngangisana le batho—ke tletse thubakanyo e bile ke galefela batho botlhe. Fa ke na le dingwaga di le 14, ke ne ka tsamaela ruri kwa gae. Ke ne ka simolola go dirisa diokobatsi le go nna mo mebileng. E re ka ke ne ke se na lefelo la go latsa tlhogo, ke ne ke thuba koloi ke bo ke robala mo teng ga yone go fitlha ka masa. Go tswa foo, ke bo ke batla mo nka bonang metsi a go tlhapa.
Ke ne ka fetoga setswerere sa go utswa—fa go le bosigo ke ne ke phamola dikgetsana, ke thuba mo difoleteng le e leng mo matlong a magolo. Ke ne ka simolola go itsiwe ka ditiro tse di maswe, go ise go ye kae ka nna leloko la segongwana sengwe sa disenyi mme seo sa dira gore ke simolole go thuba le mo dibankeng. E re ka ke ne ke le bogale, go ise go ye kae ke ne ka nna leloko le le tlotliwang la segongwana. Ke ne ke tshwara tlhobolo ya me gongwe le gongwe fela kwa ke yang teng; tota e bile ke ne ke robala ke e tsentse mo tlase ga mosamo. Thubakanyo, diokobatsi, bogodu, puo e e leswe le boitsholo jo bo sa siamang, e ne e ya nna mokgwa wa me wa botshelo. Gangwe le gape mapodise a ne a le mo motlhaleng wa me. Ke ne ka tshwarwa makgetlo a le mmalwa mme ka dingwaga di le dintsi ke ne ke tsena ke tswa mo kgolegelong.
Nako nngwe fa ke sena go gololwa mo kgolegelong, ke ne ka ya go etela mongwe wa borakgadi ba me. Ke ne ke sa itse gore rakgadi le bontsalake ba babedi e ne e setse e le Basupi ba ga Jehofa. Ba ne ba ntaletsa go ya pokanong nngwe ya Basupi. E re ka ke ne ke rata go itse dilo, ke ne ka swetsa ka gore ke tsamaye le bone. Fa re goroga kwa Holong ya Bogosi, ke ne ke batla go nna gaufi le mojako gore ke kgone go bona batho fa ba tswa le fa ba tsena. Aitsane ke ne ke tshwere tlhobolo mo go nna.
Pokano eo e ile ya fetola botshelo jwa me. Ke ne ke sa dumele se ke neng ke se bona. Batho ba ne ba ntumedisa ka lorato, ba le botsalano e bile ba nyenya. Ke sa ntse ke gopola sentle bopelonomi le boikanyegi jo ke neng ka bo bona mo Basuping. Se ke neng ke se bona se ne se farologane thata le se ke neng ke se bona mo bathong ba e seng Basupi.
Ke ne ka simolola go ithuta Baebele le Basupi. Fa ke ntse ke ithuta, ke ne ka lemoga sentle gore ke tshwanetse go fetola tsela e ke tshelang ka yone. Ke ile ka reetsa kgakololo eno e e mo go Diane 13:20: “Yo o tsamayang le batho ba ba botlhale o tla nna botlhale, mme yo o dirisanang le dimatla dilo ga di na go mo tsamaela sentle.” Ke ne ka lemoga gore ke tshwanetse go kgaogana le segongwana seo. Go ne go se motlhofo go dira jalo, mme gone Jehofa o ne a nthusa gore ke atlege.
Lekgetlho la ntlha mo botshelong jwa me, ke ne ka simolola go laola tsela e ke neng ke itshwara ka yone
Gape ke ne ka simolola go nna phepa mo mmeleng. Ke ne ka dira maiteko a magolo mme ka kgaotsa go goga sekerete le diokobatsi. Ka beola moriri wa me o moleele, ka ntsha manyena mme ka tlogela go dirisa puo e e leswe. Lekgetlho la ntlha mo botshelong jwa me, ke ne ka simolola go laola tsela e ke neng ke itshwara ka yone.
Ke ne ke sa rate go bala le go ithuta, ka jalo e ne e le kgwetlho go tlhoma mogopolo fa ke ithuta Baebele. Le fa go ntse jalo, fa ke ntse ke leka ka natla, ka bonya ka bonya ke ne ka rata Jehofa mme go na le sengwe se se ileng sa fetoga mo go nna—segakolodi se ne sa simolola go ntshwenya. Ke ne ke a tle ke ikutlwe ke kgobegile marapo, ke belaela gore a ruri Jehofa o tla intshwarela ka ntlha ya dilo tse di bosula tse ke ileng ka di dira. Fa ke ikutlwa jalo, ke gomodiwa ke go bala ka gore Jehofa o ile a tshwarela Kgosi Dafide fa a sena go dira maleo a a masisi.—2 Samuele 11:1–12:13.
Kgwetlho e nngwe gape e ne e le go tsamaya mo bodireding jwa ntlo le ntlo ke bolelela ba bangwe ka tumelo ya me. (Mathaio 28:19, 20) Ke ne ke tshosiwa ke gore ke tla kopana le mongwe yo ke ileng ka mo utlwisa botlhoko kgotsa ka mo direla bosula bongwe mo nakong e e fetileng! Mme ka bonya ka bonya ke ne ka kgona go fenya letshogo leo. Ke ne ka simolola go kgotsofadiwa thata ke go thusa batho ba bangwe go ithuta ka Rraarona yo o molemo yo o kwa legodimong, yo o itshwarelang ka tsela e kgolo.
Go ithuta ka Jehofa go bolokile botshelo jwa me! Bangwe ba ditsala tsa me ba tlhokafetse kgotsa ba kwa kgolegelong, mme nna ke tshela botshelo jo bo kgotsofatsang thata e bile ke lebeletse pele isagwe. Ke ithutile go ikokobetsa, go nna kutlo le go laola tsela e ke galefang ka yone. Ka ntlha ya seo, ke itumelela botsalano jo bo molemo le batho ba ke tshelang le bone. Ke itumeletse thata go nyalana le mosadi wa me yo montle e bong Carmen. Roobabedi re itumelela thata go thusa ba bangwe go ithuta Baebele.
Jaanong ke a ikanyega mo tirong e ke e dirang—ka dinako dingwe ke bereka kwa dibankeng mme gone ga ke tlhole ke di kgothosa go na le moo ke a di phepafatsa!
“Ke ne ke fela pelo fa ke ntse ke reeditse modumo wa koloi nngwe le nngwe e e fetang. Leno e ne e le lekgetlho la boraro Jordan a sa tle ka nako e a e beetsweng. ‘Ke ne ke ipotsa gore o kae.’ ‘A o tlhagetswe ke bothata bongwe? A gone o a itse gore re tshwenyegile?’ Ka nako ya fa a goroga, ke ne ke setse ke tuka malakabe.”—GEORGE.
“Fa ke utlwa morwadiake a goa, ke ne ka tshoga fela thata. Fa ke mo leba ke ne ka fitlhela a beile matsogo mo tlhogong mme a lela. Kgaitsadie yo o nang le dingwaga di le nnè o ne a mo iteile.”—NICOLE.
Morwadiarona yo o nang le dingwaga di le thataro e bong Natalie, o ne a bua jaana a rototse matlho a a bontshang gore ga a na molato: “‘Ga ke a utswa palamonwana. Ke e setse.’ Tsela e a neng a itatola ka yone e ne ya re ama thata jaana mo re neng ra lela mo go botlhoko. Re ne re itse gore o bua maaka.”—STEPHEN.
FA O le motsadi, a o tlhaloganya maikutlo a a tlhalositsweng fa godimo? Fa o kopana le maemo a a tshwanang le ano, a o ipotsa gore o tshwanetse go otlhaya jang ngwana wa gago kgotsa le e leng gore a tota a o tshwanetse go mo otlhaya? A go phoso go otlhaya bana ba gago?
Mo Baebeleng, lefoko “kotlhao” ga le akaretse fela go itaya. Totatota kotlhao e amana le go laya, go ruta le go kgalemela. Ga e amane ka gope le go sotla kgotsa bosetlhogo.—Diane 4:1, 2.
Kotlhao ya batsadi e ka tshwantshanngwa le go dira tshingwana. Molemi o tlhagola mmu, o a nosetsa a bo a jala dijalo mme a bo a di sireletsa kgatlhanong le ditshenekegi le mefero. Fa sejalo se ntse se gola molemi a ka nna a se poma gore se gole sentle. Molemi yono o a itse gore go na le ditsela tse di farologaneng tse a ka di dirisang gore semela seno se gole sentle. Ka tsela e e tshwanang, go na le ditsela di le dintsi tse batsadi ba di dirisang go godisa bana ba bone. Mme ka dinako dingwe ba tshwanetse go ba otlhaya—fela jaaka go poma, ba ka nna ba thusa bana go sa le gale gore ba se ka ba nna le ditshekamelo tse di sa siamang le go ba thusa gore ba gole sentle. Le fa go ntse jalo, go poma go tshwanetse ga dirwa ka kelotlhoko e seng jalo semela se ka senyegela ruri. Ka tsela e e tshwanang, batsadi le bone ba tlhoka go otlhaya bana ka lorato.
Jehofa o tlhomela batsadi sekao se sentle tota fa go tliwa mo kgannyeng eno. Tsela e a otlhayang baobamedi ba gagwe ba ba ikokobeditseng ba ba mo lefatsheng ka yone, e mosola thata jaana mo ba feleletsang ba ‘rata kotlhao.’ (Diane 12:1) Ba “tshwara kotlhao” e bile ‘ga ba e tlogele.’ (Diane 4:13) O ka kgona go thusa bana ba gago gore ba amogele kotlhao ka go etsa dintlha di le tharo tsa konokono tsa kafa Modimo a otlhayang ka gone: Tsone ke (1) lorato, (2) tekatekano le (3) go tlhomama.
Kotlhao ya Modimo e theilwe mo loratong. Baebele ya re: “Jehofa o kgalemela yo a mo ratang, fela jaaka rre a kgalemela morwawe yo a mo ipelelang.” (Diane 3:12) Mo godimo ga moo, Jehofa o ‘kutlwelobotlhoko le bopelontle, o bonya go galefa.’ (Ekesodo 34:6) Ka ntlha ya seno, Jehofa ga a ka ke a sotla ope kgotsa a nna setlhogo. Tota e bile ga a dirise mafoko a a bogale, ga a nnele go re tshwaya diphoso, go bua dipuo tse di kgobang, mme tsotlhe tseno di ka utlwisa botlhoko “e kete ka ditlhabo tsa tšhaka.”—Diane 12:18.
Ke boammaaruri gore batsadi ba ka se etse ka botlalo sekao se se itekanetseng sa Modimo sa go nna boikgapo. Ka dinako dingwe go thata go nna pelotelele mme ka dinako tseo tse di thata, nna o gopola gore kotlhao e o e dirang o galefile gantsi e a gobelela, e feteletsa dilo mme ga e nne le diphelelo tse di molemo. Mo godimo ga moo, fa o otlhaya o galefile kgotsa o betilwe ke pelo, eo ga se yone tsela ya go otlhaya gotlhelele. Re ka re fela ke go tlhoka boikgapo.
Ka fa letlhakoreng le lengwe, fa o otlhaya ka lorato le ka boikgapo, o ka nna le diphelelo tse di molemo. Ela tlhoko kafa George le Nicole, batsadi ba babedi ba ba umakilweng kwa tshimologong ba neng ba dira dilo ka gone.
“Kgabagare fa Jordan a goroga, nna le mogatsake re ne re tuka malakabe mme re ile ra ikgapa fa re ntse re mo reeditse a tlhalosa. E re ka go ne go le bosigo thata, re ne ra swetsa ka gore re tla tlotla ka kgang eo mo mosong. Re ne ra rapela mmogo mme ra ya go robala. Letsatsi le le latelang, re ne ra kgona go bua ka kgang eno re wetse makgwafo mme ra fitlhelela pelo ya mosimane wa rona. O ne a ikobela dithibelo tse re neng re di beile mme a dumela gore o ne a dirile phoso. Re itumelela go bo re ile ra lemoga gore go dira dilo ka bonako o galefile ga go nne le diphelelo tse di molemo. Fa o simolola ka go ipha nako ya go reetsa, gantsi go nna le diphelelo tse di molemo.”—George.
“Ke ne ke galefile tota fa ke bona morwaake a utlwisitse kgaitsadiagwe botlhoko thata jaana. Go na le gore ke tseye kgato ka yone nako eo, ke ne ka mo laela gore a ye kwa phaposing ya gagwe ka gonne ke ne ke galefile thata jaana mo ke neng ke se kitla ke dira tshwetso e e siameng. Moragonyana fa ke wetse makgwafo, ke ne ka mo tlhalosetsa gore thubakanyo ga e amogelesege mme ka mmontsha kafa a utlwisitseng kgaitsadie botlhoko ka gone. Seo se ile sa nna le diphelelo tse di molemo. O ile a kopa maitshwarelo mo go kgaitsadie mme a mo tlamparela.”— Nicole.
Eleruri, go kgalemela ka tsela e e tshwanetseng, tota le fa go akaretsa go otlhaya, gantsi go tlhotlhelediwa ke lorato.
Ka dinako tsotlhe Jehofa o otlhaya “ka selekanyo se se tshwanetseng.” (Jeremia 30:11; 46:28) O akanyetsa dintlha tsotlhe, tota le tse di sa lemotshegeng. Batsadi ba ka mo etsa jang? Stephen yo o umakilweng kwa tshimologong a re: “Le fa re ile ra utlwa botlhoko e bile re sa tlhaloganye lebaka la go bo Natalie a tswelela a gana gore o utswitse palamonwana, re ne ra leka go akanyetsa dingwaga tsa gagwe le gore o godile go le kana kang.”
Monna wa ga Nicole e bong Robert le ene o leka go tlhaloganya dintlha tsotlhe. Fa bana ba sa itshware sentle, gangwe le gape o ne a ipotsa jaana: ‘A ke lekgetlho la ntlha go direga kgotsa gore a ke mokgwa mongwe o o sa siamang o o tswelelang o le teng? A ngwana o lapile kgotsa ga a ikutlwe sentle? A seno se bontsha gore ngwana o na le bothata bongwe?’
Gape batsadi ba ba tekatekano ba a itse gore bana ga se bagolo ba bannye. Moaposetoloi wa Mokeresete e bong Paulo o ne a dumalana le ntlha eno fa a ne a kwala jaana: “E rile ke le losea, ke ne ke tle ke bue jaaka losea, ke akanye jaaka losea.” (1 Bakorintha 13:11) Robert a re: “Sengwe se se nthusang go leba dilo ka tsela e e siameng le go tila go dira dilo ka maikutlo, ke go ikgopotsa dilo tse ke neng ke di dira fa ke sa ntse ke le mosimanyana.”
Go botlhokwa gore o se ka wa solofela dilo tse di sa kgonegeng mme ka nako e e tshwanang o se ka wa buelela boitshwaro kgotsa mekgwa e e sa siamang. Fa o akanyetsa bokgoni jwa ngwana wa gago, dilo tse a sa kgoneng go di dira le maemo a gagwe o tla dira gore kotlhao ya gago e nne tekatekano.
Malaki 3:6 ya re: “Ke nna Jehofa; ga ke a fetoga.” Batlhanka ba ga Jehofa ba ikanya boammaaruri jono e bile ba ikutlwa ba sireletsegile go itse seno. Bana le bone ba tlhoka go ikutlwa ba sireletsegile fa ba otlhaiwa ka tlhomamo. Fa o nna o fetofetoga fa otlhaya ngwana go ikaegile ka gore o ikutlwa jang ka nako eo, a ka nna a tlhakana tlhogo e bile a ka betwa ke pelo.
Gopola gore Jesu o ne a re: “Lefoko la lona la Ee le reye Ee, Nnyaa wa lona, Nnyaa.” Mafoko ao a lebisitswe le mo batsading. (Mathaio 5:37) Akanya ka kelotlhoko pele o dira melao e o se kitlang o e diragatsa. Fa o tlhagisa ngwana gore fa a sa itshware sentle o tla mo otlhaya ka tsela e e rileng, tlhomamisa gore o dira fela jaaka o buile.
Go tlhokega puisano e e molemo gore batsadi ba otlhaye bana ka tsela e e tlhomameng. Robert a re: “Fa bana ba rona ba dira gore ke dumalane le bone ka sengwe se mmaabone a rileng ba se ka ba se dira mme ke bo ke itse ka sone, ke fetola se ke se buileng gore ke dumalane le tshwetso e mogatsake a e dirileng.” Fa batsadi ba sa dumalane ka go rarabolola boemo jo bo rileng, go molemo thata gore ba tlotle ka se ba sa utlwaneng ka sone ba le bosi mme ba dire tshwetso e boobabedi ba dumalanang ka yone.
Fa o etsa tsela ya ga Jehofa ya go otlhaya ka lorato, o le tekatekano e bile o tlhomame, o ka tlhomamisega gore seo se tla solegela bana ba gago molemo. Tsela e e lorato e o ba kaelang ka yone e ka nna ya ba thusa go nna batho ba ba godileng sentle, ba na le maikarabelo e bile e le bagolo ba ba tekatekano. Jaaka Baebele e bolela: “Thapisa mosimane ka tsela e e mo tshwanetseng; le fa a tsofala ga a na go e fapoga.”—Diane 22:6.
Moitseanape wa dikepe tsa bogologolo e bong Lionel Casson, o tlhalosa se babetli ba dikepe ba kwa Roma ba neng ba se dira fa ba sena go lomaganya mapolanka a sekepe. Ba ne ba tlwaetse “go tshasa diphatla kgotsa le e eleng bokafantle jwa sekepe sotlhe ka bitumena le bonota ba bo ba tshasa gape le bokafagare jwa sekepe.” Lobaka lo loleele pele ga Baroma ba dira seno, Ba-Akadia le Bababelona, le bone ba ne ba dirisa bitumena mo dikepeng tsa bone gore di se ka tsa tsenwa ke metsi.
Mo go Genesise 6:14, Dikwalo tsa Sehebera di umaka mokgwa o o tshwanang le oo o o neng o dirisiwa. Lefoko la Sehebera le le ranotsweng e le “tere” le kaya bitumena e e dirilweng ka lookwane lo lo sa tlhotlhiwang.
Bitumena e ka mefuta e mebedi—e le seedi gape e le komota. Babetli ba bogologolo ba dikepe ba ne ba dirisa bitumena e le seedi; ba ne ba e tshasa mo dikepeng tsa bone. Fa ba sena go e tshasa, e a omelela e bo e nna thata gore metsi a se ka a tsena mo sekepeng.
Bitumena e ne e le ntsi mo mafatsheng a motlha wa Baebele. Mokgatšha wa Sidima, o o gaufi le Lewatle le le Suleng ‘o ne o tletsetletse dikgatampi tsa bitumena.’—Genesise 14:10.
Tlhapi ga e a bolo go nna sejo se se botlhokwa. Pele ga baaposetoloi bangwe ba simolola go tsamaya le Jesu, e ne e le batshwari ba ditlhapi mo Lewatleng la Galalea. (Mathaio 4:18-22) Dingwe tsa ditlhapi tse ba neng ba di tshwara koo, di ne di isiwa mo “madirelong” a a gaufi.
Mokgwa ono wa go dira gore ditlhapi di se ka tsa senyega, o bonala o sa ntse o dirisiwa kwa Galalea mme o sa ntse o dirisiwa le mo mafelong a mangwe. Go buiwa ditlhapi pele mme di bo di tlhatswiwa mo metsing. Buka ya Studies in Ancient Technology e tlhalosa dikgato tse di latelang jaana: “Letswai le le gorofo le tshelwa mo marobeng, mo molomong le mo makapeng a tsone. Go tswa foo, ditlhapi tseo di khurumediwa ka matlhare a ditlhare tsa mokolane. Morago ga gore di nne malatsi a le 3-5, di a retololwa di bo di bewa malatsi a mangwe a le 3 go ya go a le 5. Fa di ntse di omisiwa jalo di a omelela mme letswai le tsenelela mo ditlhaping tseo. Fa di sena go omelela, di nna thata.”
Ga go itsiwe gore ditlhapi di kgona go nna lobaka lo lokae di sa bole fa di omisitswe jalo. Le fa go ntse jalo, lebaka la go bo Baegepeto ba bogologolo ba ne ba kgona go romela ditlhapi tseno tse di omisitsweng kwa Siria, le bontsha gore mokgwa ono o ne o bereka sentle.
“MODIMO ke Moya,” batho ga ba kgone go mmona. (Johane 4:24) Le fa go ntse jalo, Baebele e umaka gore ka tsela nngwe bangwe ba ile ba bona Modimo. (Bahebera 11:27) Seo se kgonega jang? A o ka kgona go bona “Modimo yo o sa bonaleng”?—Bakolosa 1:15.
Re ka tshwantshanya seno le motho yo o tshotsweng e le sefofu. A bofofu jwa gagwe bo dira gore a se ka a tlhaloganya gotlhelele dilo tse di mo dikologileng. E seng ka botlalo. Go na le ditsela tse di farologaneng tse ka tsone motho yo o foufetseng a kgonang go tlhaloganya batho le dilo tse di mo dikologileng. Monna mongwe wa sefofu o ne a re: “Motho ga a bone fela ka matlho. Le ka tlhaloganyo o kgona go bona.”
Ka tsela e e tshwanang, le fa gone o sa kgone go bona Modimo, o ka dirisa ‘matlho a pelo ya gago’ go mmona. (Baefeso 1:18) Ela tlhoko ditsela di le tharo tse o ka dirang seo ka tsone.
Gantsi motho yo o foufetseng o na le ditemosi tse di bogale tsa go utlwa le go ama, tse a di dirisang go tlhaloganya dilo tse a sa kgoneng go di bona. Ka tsela e e tshwanang, o ka kgona go dirisa ditemosi tsa gago go tlhaloganya dilo tse di go dikologileng le go tlhaloganya Modimo yo o sa bonaleng yo a di bopileng. “Dinonofo tsa gagwe tse di sa bonaleng di bonwa sentle mo popong ya lefatshe go ya pele, ka gonne di lemogiwa ka dilo tse di dirilweng.”—Baroma 1:20.
Ka sekai, akanya ka legae la rona. Lefatshe le dirilwe ka tsela e e kgethegileng e seng fela gore re itumelele go tshela mo go lone ka gonne go ne go se na sepe se sengwe. Fa re ntse mo pheswaneng e e monate, re aramela mogote wa letsatsi, re nwa matute a leungo le le monate kgotsa re utlwa molodi o o monate wa dinonyane di opela, re a itumela. A dimpho tseno ga di bontshe gore Mmopi wa rona o a re akanyetsa, o bonolo e bile o pelotshweu?
O ka ithuta eng ka Modimo mo dilong tse o di bonang mo lobopong? Selo sa botlhokwa ke gore magodimo a bontsha maatla a Modimo. Bosupi jwa bosheng jaana jwa saense bo bontsha gore lobopo ga lo atologe fela mme gape lo dira jalo ka bonako jo bo seng kana ka sepe! Bosigo fa o leba loapi, akanya ka seno: Maatla ano a a dirang gore lobopo lo atologe jaana ka selekanyo se segolo a tswa kae? Baebele e re bolelela gore Mmopi o na le “maatla a a boitshegang.” (Isaia 40:26) Popo ya Modimo e re bontsha gore ke “Mothatayotlhe”—O “goletsegile mo maatleng.”—Jobe 37:23.
Mmè mongwe yo o nang le bana ba babedi ba ba sa boneng a re: “Go bua ke karolo ya botlhokwa thata ya go ithuta. Ba bolelele sengwe le sengwe se o se bonang le se o se utlwang mme o iketleeletse go tswelela o ba tlhalosetsa se o se bonang. O matlho a bone.” Ka tsela e e tshwanang, le fa gone go se “motho ope yo o kileng a bona Modimo,” Morwa Modimo e bong Jesu, “yo o fa sehubeng kwa go Rara ke ene yo o mo tlhalositseng.” (Johane 1:18) E re ka Jesu e le wa ntlha go bopiwa ke Modimo e bile e le Morwawe yo o tsetsweng a le esi, o ne a nna “matlho” a rona a go tlhodumela kwa magodimong. Ke ene a nang le tshedimosetso e ntsi thata ka Modimo yo o sa bonaleng.
Ela tlhoko dilo di le mmalwa tse Jesu yo o ileng a fetsa dingwaga di le dibilionebilione a na le Rraagwe, a neng a di tlhalosa ka Modimo:
Modimo o dira a sa kgaotse. “Rre o ntse a dira go fitlha jaanong.”—Johane 5:17.
Modimo o itse dilo tse re di tlhokang. “Rraalona o itse dilo le fa e le dife tse lo di tlhokang le pele ga lo mo kopa.”—Mathaio 6:8.
Modimo o re tlhokomela ka bopelotshweu. ‘Rraalona yo o kwa magodimong . . . o tlhabisetsa batho ba ba boikepo le ba ba molemo letsatsi la gagwe e bile o nesetsa batho ba ba siameng le ba ba sa siamang pula.’—Mathaio 5:45.
Modimo o amega ka mongwe le mongwe wa rona. “A dithaga tse pedi ga di rekisiwe ka ledi la tshipi la tlhwatlhwa e e kwa tlase? Le fa go ntse jalo ga go le fa e le nngwe ya tsone e e tla welang fa fatshe kwantle ga kitso ya ga Rraalona. Mme meriri ya ditlhogo tsa lona e badilwe yotlhe. Jalo se boifeng: lo botlhokwa go feta dithaga tse dintsi.”—Mathaio 10:29-31.
Batho ba ba sa boneng le batho ba ba bonang, gantsi ba tlhaloganya dilo ka ditsela tse di sa tshwaneng. Motho yo o sa boneng a ka nna a tsaya moriti e le lefelo le le tsiditsana le le sireletsang mo mogoteng wa letsatsi mme e se lefelo le le lefifi le le senang lesedi la letsatsi. Fela jaaka motho yo o sa boneng gotlhelele a sa kgone go bona moriti kana lesedi la letsatsi, le rona ga re ka ke ra tlhaloganya Jehofa ka borona. Ke gone ka moo, Jehofa a neng a re naya motho yo o itekanetseng yo o tshwanang kgo le Ene ka dinonofo le ka botho jwa gagwe.
Motho yoo e ne e le Jesu. (Bafilipi 2:7) Jesu ga a ka a bua fela ka Rraagwe gape o ne a bontsha gore Modimo o ntse jang. Morutwa wa ga Jesu e bong Filipo o ne a botsa jaana: “Morena, re bontshe Rara.” Jesu o ne a mo araba a re: “Yo o mponeng o bone le Rara.” (Johane 14:8, 9) Ditiro tsa ga Jesu di go “bontsha” eng ka ga Rraagwe?
Jesu o ne a le lorato, a le boikobo e bile a atamelesega. (Mathaio 11:28-30) Botho jwa gagwe jo bo lapolosang bo ne bo dira gore batho ba mo atamele. Jesu o ne a utlwa botlhoko jo batho ba neng ba bo utlwa, gape o ne a itumela le bone. (Luke 10:17, 21; Johane 11:32-35) Fa o ntse o bala kgotsa o reeditse dipego tsa Baebele tse di buang ka Jesu, dirisa ditemosi tsa gago mme o dire gore ditiragalo tseo e nne tsa mmatota mo mogopolong wa gago. Fa o tlhatlhanya ka tsela e Jesu a neng a dirisana le batho ka yone, o tla kgona go lemoga sentle botho jo bontle jwa Modimo mme o tla atamelana le ene.
Mokwadi mongwe o ne a bolela jaana fa a tlhalosa tsela e motho yo o sa boneng a tlhaloganyang dilo ka yone: “O kokoanya tshedimosetso ka bongwe ka bongwe, go tswa mo metsweding e e farologaneng (go ama, go dupelela, go utlwa, jalo le jalo) mme ka tsela nngwe o tshwanetse go e kopanya go nna selo se le sengwe.” Ka tsela e e tshwanang, fa o ntse o lebile dilo tse Modimo a di bopileng, o bala ka se Jesu a ileng a se umaka ka ga Rraagwe, le go sekaseka tsela e Jesu a neng a bontsha dinonofo tsa Modimo ka yone, o tla bona setshwantsho se sentle tota ka Jehofa. O tla tsaya Modimo e le motho wa mmatota.
Seo ke se se neng sa diragalela Jobe yo o neng a tshela mo metlheng ya bogologolo. Kwa tshimologong o ne a bua a “sa tlhaloganye.” (Jobe 42:3) Mme morago ga go sekaseka ditiro tsa popo tse di gakgamatsang tsa Modimo, o ne a tlhotlheletsega go bua jaana: “Ke utlwile kaga gago ka magatwe, mme jaanong leitlho la me le a go bona.”—Jobe 42:5.
‘Fa o batla Jehofa, o tla dira gore o mmone’
Le wena seo se ka go diragalela. ‘Fa o batla Jehofa, o tla dira gore o mmone.’ (1 Ditiragalo 28:9) Basupi ba ga Jehofa ba tla itumelela go go thusa go batla Modimo yo o sa bonaleng le go mmona.
Jehofa Modimo o batla gore re ikutlwe re gololesegile go bua le ene ka metlha ka dilo tse re tshwenyegileng ka tsone. (Luke 18:1-7) O a re reetsa ka gonne o a re kgatlhegela. E re ka Rraarona yo o kwa legodimong a re laletsa gore re mo rapele, ke ka ntlha yang fa re sa amogele taletso ya gagwe?—Bala Bafilipi 4:6.
Thapelo ga se tsela fela ya go kopa thuso. Go na le moo, e re thusa go atamalana le Modimo. (Pesalema 8:3, 4) Fa ka metlha re bulela Modimo mafatlha, re nna le botsalano jo bo atamalaneng thata le ene.—Bala Jakobe 4:8.
Fa re rapela, Modimo ga a batle gore re dirise mafoko a a raraaneng kgotsa go boaboeletsa dithapelo tse di tswang mo mogopolong wa rona. E bile ga re a tshwanela gore re bo re eme ka tsela nngwe e e sa tlwaelegang. Jehofa o re laletsa gore re mo rapele go tswa pelong. (Mathaio 6:7) Ka sekai, kwa Iseraele wa bogologolo, Hana o ne a rapela ka bothata jo bo ngomolang pelo jwa lelapa la gagwe. Moragonyana, fa tlalelo ya gagwe e kgolo e ne e fetoga go nna boipelo, o ne a rapela Modimo go tswa pelong a mo leboga.—Bala 1 Samuele 1:10, 12, 13, 26, 27; 2:1.
A bo re na le tshiamelo e kgolo jang ne! Re ka rapela Mmopi re mmolelela dilo tse re tshwenyegileng ka tsone. Gape re ka mo galaletsa le go mo leboga ka dilo tse a di dirang. Ruri ga re a tshwanela go itlhokomolosa tshiamelo eo e e tlhwatlhwakgolo.—Bala Pesalema 145:14-16.
1 2 3 4 5 6 7 8 9 10 11 12 13 14 15 16
^ ***bh dits. 106-114 Ke ka Ntlha Yang fa Modimo a Letleletse Pogo?***
Kgaolo ya Lesomenngwe
Ke ka Ntlha Yang fa Modimo a Letleletse Pogo?
A Modimo ke ene a dirang gore batho ba boge mo lefatsheng?
Go ne ga tsosiwa ditatofatso dife kwa tshimong ya Edene?
Modimo o tlile go fedisa jang ditlamorago tsa go boga ga batho?
MORAGO ga ntwa e e matlhomahibidu kwa nageng nngwe e e kgautlhantsweng ke ntwa, diketekete tsa basadi le bana ba ba se nang molato ba ba neng ba bolailwe ba ne ba fitlhwa botlhe fela mo lebitleng le le lengwe le legolo le go neng go tlhomilwe difapaano go le dikologa. Sefapaano sengwe le sengwe se ne se kwadilwe potso e e reng: “Goreng?” Gantsi batho ba botsa potso eno fa ba utlwile botlhoko thata. Ba ipotsa potso eno ba hutsafetse fa ntwa, masetlapelo, bolwetse kgotsa bokebekwa bo ba amoga botshelo jwa mongwe yo ba mo ratang thata. Gape ba ipotsa yone fa masetlapelo mangwe a ka senya ntlo ya bone kgotsa fa a ba tlisetsa pogo e e seng kana ka sepe. Ba batla go itse gore ke ka ntlha yang fa ba welwa ke masetlapelo a a ntseng jalo.
2 Ke ka ntlha yang fa Modimo a letleletse pogo? Fa e le gore Jehofa Modimo o na le maatla go feta batho botlhe, o lorato, o botlhale e bile o tshiamo, ke ka ntlha yang fa lefatshe le tletse letlhoo le tshiamololo? A wena o kile wa ipotsa dipotso tseno?
3 A go phoso go botsa gore ke ka ntlha yang fa Modimo a letleletse pogo? Bangwe ba akanya gore go botsa potso e e ntseng jalo go raya gore ga ba na tumelo kgotsa gore ga ba tlotle Modimo. Le fa go ntse jalo, fa o bala Baebele, o tla fitlhela gore batho ba ba ikanyegang ba ba neng ba boifa Modimo le bone ba ne ba botsa dipotso tse di tshwanang le tseno. Ka sekai, moporofeti Habakuke o ne a botsa Jehofa a re: “Ke ka ntlha yang fa o dira gore ke bone se se utlwisang botlhoko, mme o nnela go leba a e leng matshwenyego fela? Le gone ke ka ntlha yang fa thopo le thubakanyo di le fa pele ga me, mme ke ka ntlha yang fa go nna le komano, e bile ke ka ntlha yang fa go tsoga kgogakgogano?”—Habakuke 1:3.
4 A Jehofa o ne a omanya moporofeti Habakuke yo o ikanyegang ka ntlha ya go botsa dipotso tse di ntseng jalo? Nnyaa. Go na le moo, Modimo o ne a dira gore mafoko ano a Habakuke a neng a a bua go tswa pelong a kwalwe mo Baebeleng e e tlhotlheleditsweng. Gape, Modimo o ile a mo thusa gore a tlhaloganye dilo sentle le gore a nonotshe tumelo ya gagwe. Jehofa o batla go dira se se tshwanang le ka wena. Gakologelwa gore Baebele e ruta gore ‘o a go kgathalela.’ (1 Petere 5:7) Modimo o tlhoile boikepo le pogo e e bakwang ke jone go feta kafa batho bone ba bo tlhoileng ka gone. (Isaia 55:8, 9) Jaanong, ke ka ntlha yang fa go na le pogo e e kana kana mo lefatsheng?
KE KA NTLHA YANG FA GO NA LE POGO E E KANA KANA?
5 Batho ba ditumelo tse di farologaneng ba ile ba ya kwa baeteledipeleng ba bone ba bodumedi le kwa baruting go ya go ba botsa gore ke ka ntlha yang fa go na le pogo e e kana kana. Gantsi ba araba ka gore go boga ke thato ya Modimo le gore o sa le a laotse gale gore dilo tseno di tla direga, go akaretsa le ditiragalo tsa masetlapelo. Bangwe ba bolelelwa gore ditsela tsa Modimo ga di ka ke tsa tlhaloganngwa kgotsa gore ke ene a dirang gore batho ba swe—le bana tota—gore ba ye go nna le ene kwa legodimong. Le fa go ntse jalo, jaaka fa o ithutile, le ka motlha Jehofa Modimo ga a ke a dira gore batho ba diragalelwe ke dilo tse di bosula. Baebele ya re: “A go nne kgakala le Modimo wa boammaaruri go dira ka boikepo, le Mothatayotlhe go dira ka tshiamololo!”—Jobe 34:10.
6 A o a itse gore ke ka ntlha yang fa batho ba dira phoso ya go pega Modimo molato wa pogo e e kana kana e e mo lefatsheng? Gantsi ba pega Modimo Mothatayotlhe molato ka gonne ba akanya gore ke ene mmusi wa mmatota wa lefatshe leno. Ga ba itse boammaaruri jo bo motlhofo le jo bo leng botlhokwa jo Baebele e bo rutang. Wena o ithutile boammaaruri joo mo Kgaolong ya 3 ya buka eno. Mmusi wa mmatota wa lefatshe leno ke Satane Diabolo.
7 Baebele e bolela jaana ka tlhamalalo: “Lefatshe lotlhe le namaletse mo maatleng a yo o boikepo.” (1 Johane 5:19) Fa o akanya ka kgang eno, a ga o bone go ntse jalo? Lefatshe leno le bontsha botho jwa sebopiwa sengwe se se sa bonaleng sa semoya se se “tsietsang lefatshe lotlhe le le nang le banni.” (Tshenolo 12:9) Satane o tletse letlhoo, ke motsietsi e bile o setlhogo. Ka jalo, lefatshe le le leng kafa tlase ga tlhotlheletso ya gagwe le tletse letlhoo, tsietso le bosetlhogo. Leno ke lengwe la mabaka a go bo go na le pogo e e kana kana.
8 Lebaka la bobedi la go bo go tletse pogo e e kana kana ke gore, jaaka go tlhalositswe mo Kgaolong ya 3, batho ga ba a itekanela e bile ba na le boleo fa e sa le go tloga fela ka botsuolodi jwa kwa tshimong ya Edene. Batho ba ba nang le boleo ba rata go lwela go busa, mme seno se felela ka dintwa, kgatelelo le go boga ga batho. (Moreri 4:1; 8:9) Lebaka la boraro la pogo eno ke “motlha le tiragalo e e sa bonelwang pele.” (Moreri 9:11) Mo lefatsheng leno le le sa busiweng ke Jehofa yo o sireletsang, batho ba ka nna ba boga e le ka go bo ba le mo lefelong le le kotsi ka nako e e sa tshwanelang.
9 Go a gomotsa go itse gore Modimo ga se ene a dirang gore batho ba boge. Ga se ene a dirang gore go nne le dintwa, bokebekwa, kgatelelo kgotsa masetlapelo a tlholego a a dirang gore batho ba boge. Le fa go ntse jalo, re batla go itse gore, Ke ka ntlha yang fa Jehofa a letleletse pogo eno yotlhe? Fa e le gore ke Mothatayotlhe, o na le maatla a go e emisa. Jaanong, ke ka ntlha yang fa a sa dire jalo? Modimo yo o lorato yo re ithutileng ka ene o tshwanetse a bo a na le lebaka le le molemo.—1 Johane 4:8.
GO TSOGA KGANG NNGWE E E BOTLHOKWA
10 Go bona gore ke ka ntlha yang fa Modimo a letleletse pogo, re tshwanetse go akanya ka nako ya fa go boga go ne go simolola. Go ne ga tsoga potso nngwe e e botlhokwa fa Satane a ne a dira gore Adame le Efa ba se ka ba ikobela Jehofa. Satane o ne a sa belaele gore Jehofa o na le maatla. Tota Satane le ene, o a itse gore maatla a ga Jehofa a ka se ka a lekanngwa le ape. Go na le moo, Satane o ne a tsosa kgang ka tshwanelo ya go busa ya ga Jehofa. Fa Satane a ne a re Modimo ke moaki yo o sa batleng go naya batho ba a ba busang sepe se se molemo, o ne a latofatsa Jehofa ka la go re ke mmusi yo o bosula. (Genesise 3:2-5) Satane o ne a raya gore batho ba ka kgona go tshela botoka ba sa busiwe ke Modimo. Ka go dira jalo, o ne a tlhasela bolaodi jwa ga Jehofa, tshwanelo ya gagwe ya go busa.
11 Adame le Efa ba ne ba tsuologela Jehofa. Go ntse jaaka e kete ba ne ba re: ‘Ga re batle gore Jehofa e nne Mmusi wa rona. Re ka kgona go itirela tshwetso ya gore ke eng se se siameng le se se sa siamang.’ Jehofa o ne a tla rarabolola kgang eo jang? O ne a tla kgona jang go ruta dibopiwa tsotlhe tsa gagwe tse di botlhale gore batsuolodi bano ba ne ba le phoso le gore tsela ya gagwe ke yone e e neng e le molemo go di gaisa tsotlhe? Mongwe o ne a ka nna a re Modimo a ka bo a ile a bolaya batsuolodi bano mme a simolola dilo sesha. Mme Jehofa o ne a tlhalositse gore o ne a ikaeletse go tlatsa lefatshe ka bana ba ga Adame le Efa, e bile o ne a batla gore ba tshele mo lefatsheng la paradaise. (Genesise 1:28) Ka metlha, Jehofa o diragatsa maikaelelo a gagwe. (Isaia 55:10, 11) Mo godimo ga moo, go bolaya batsuolodi bano kwa Edene go ne go se kitla go araba kgwetlho e e neng e tsositswe malebana le tshwanelo ya ga Jehofa ya go busa.
12 Mma re dire sekai. A re re morutabana o bolelela baithuti ba gagwe kafa ba ka bonang karabo ya palo nngwe e e thata ka gone. Moithuti mongwe yo o botlhale mme e le motsuolodi o bolela gore morutabana ga a rarabolole palo eo sentle. Motsuolodi yono o dira gore ba bangwe ba dumele gore morutabana ga a kgone go rarabolola palo eo mme o gatelela gore ene o itse tsela e e botoka thata ya go e rarabolola. Baithuti bangwe ba simolola go akanya gore o bua boammaaruri, mme le bone ba simolola go nna batsuolodi. Morutabana o tshwanetse go dira eng? Fa a ka leleka batsuolodi mo tlelaseng, baithuti ba bangwe botlhe ba tla akanya eng? A ga ba kitla ba dumela gore moithuti ka bone le ba ba ileng ba dumalana le ene tota ba bua boammaaruri? Baithuti ba bangwe botlhe mo tlelaseng ba ka nna ba se ka ba tlhola ba tlotla morutabana, ba akanya gore o tshaba go bontshiwa diphoso. Mme a re re morutabana o letla motsuolodi yono go bontsha botlhe ba ba mo tlelaseng gore ene o ne a tla rarabolola palo eno jang.
13 Jehofa o dirile se se tshwanang le se se dirwang ke morutabana yono. Gakologelwa gore batsuolodi ba kwa Edene e ne e se bone fela ba ba neng ba tsuologa. Baengele ba le dimilione ba ne ba bogetse. (Jobe 38:7; Daniele 7:10) Tsela e Jehofa a neng a tla rarabolola botsuolodi jono ka yone e ne e tla ama thata baengele bao botlhe mme kgabagare le dibopiwa tsotlhe tsa gagwe tse di botlhale. Ka jalo, Jehofa o ne a dira eng? O ne a letla Satane gore a bontshe gore ene o ne a tla busa batho jang. Gape, Modimo o ile a letla batho gore ba ipuse ba kaelwa ke Satane.
14 Morutabana yo go buiwang ka ene mo sekaing seno sa rona o a itse gore motsuolodi yono le baithuti ba ba dumalanang le ene ba phoso. Mme gape o a itse gore go ba naya sebaka sa gore ba leke go ntsha bosupi jwa se ba se buang go tla solegela baithuti botlhe mo tlelaseng molemo. Fa batsuolodi bano ba palelwa ke go rarabolola palo eo, baithuti botlhe ba ba ikanyegang ba tla bona gore morutabana ke ene fela yo o tshwanelegelang go ruta tlelase. Morago ga moo, ba tla tlhaloganya gore ke ka ntlha yang fa morutabana a leleka batsuolodi mo tlelaseng ya gagwe. Ka tsela e e tshwanang, Jehofa o a itse gore batho ba ba dipelo tse di ikanyegang le baengele ba tla solegelwa molemo ke go bona gore Satane le batsuolodi ka ene ba paletswe le gore batho ga ba ka ke ba kgona go ipusa. Fela jaaka Jeremia wa bogologolo, ba tla ithuta boammaaruri jono jo bo botlhokwa: “Ke itse sentle, tlhe Jehofa, gore tsela ya motho wa mo lefatsheng ga se ya gagwe. Ga se ga motho yo o tsamayang ka dinao go kaela dikgato tsa gagwe.”—Jeremia 10:23.
KE KA NTLHA YANG FA A LETLELETSE POGO LOBAKA LO LO KANA KANA?
15 Le fa go ntse jalo, ke ka ntlha yang fa Jehofa a letleletse pogo gore e tswelele lobaka lo lo kana kana? E bile ke ka ntlha yang fa a sa thibele dilo tse di bosula go direga? Ela tlhoko dilo tse pedi tse morutabana yo o mo sekaing seno sa rona a neng a se kitla a di dira. Sa ntlha, o ne a se kitla a thibela moithuti wa motsuolodi go rarabolola palo ka tsela e a reng e rarabololwa ka yone. Sa bobedi, morutabana o ne a se kitla a thusa motsuolodi yono go rarabolola palo ka tsela ya gagwe. Ka tsela e e tshwanang, ela tlhoko dilo tse pedi tse Jehofa a ititeileng sehuba gore ga a kitla a di dira. Sa ntlha, o ne a se ka a thibela Satane le ba ba dumalanang le ene go ntsha bosupi jwa se ba se buang. Go ile ga nna botlhokwa gore go letlwe nakonyana gore e fete. Mo diketeketeng tsa dingwaga tsa hisitori, batho ba ile ba leka mefuta e e farologaneng ya dipuso gore ba leke go ipusa. Batho ba dirile kgatelopele e e rileng mo go tsa saense le mo dilong tse dingwe, mme tshiamololo, lehuma, bokebekwa le ntwa di etegetse. Puso ya motho e itshupile sentle gore e a palelwa.
16 Sa bobedi, Jehofa ga a ka a thusa Satane go busa lefatshe leno. Ka sekai, fa Modimo a ne a ka thibela bokebekwa jo bo maswe gore bo se ka jwa direga, a tota seo se ne se se kitla se raya gore batsuolodi bano ba bua boammaaruri? A Modimo o ne a tla bo a sa dire gore batho ba akanye gore gongwe batho ba ka kgona go ipusa? Fa Jehofa a ne a ka dira jalo, o ne a tla bo a tshegetsa maaka a bone. Le fa go ntse jalo, ‘ga go kgonege gore Modimo a ake.’—Bahebera 6:18.
17 Le fa go ntse jalo, go tweng ka ditlamorago tse di bosula tse di bakilweng ke botsuolodi jono jo bo sa bolong go nna teng jo bo direlwang Modimo? Go molemo go gakologelwa gore Jehofa ke mothatayotlhe. Ka jalo, a ka kgona go fedisa pogo yotlhe e bile o tlile go dira jalo. Jaaka fa re setse re ithutile, go senngwa ga lefatshe la rona go tla emisiwa mme le tla fetolwa go nna Paradaise. Ditlamorago tsa boleo di tla tlosiwa ka ntlha ya go nna le tumelo mo setlhabelong sa thekololo sa ga Jesu, mme ditlamorago tsa loso tsone di tla fedisiwa ka tsogo ya baswi. Ka jalo, Modimo o tla dirisa Jesu “go senya ditiro tsa ga Diabolo.” (1 Johane 3:8) Jehofa o tla dira seno sotlhe ka nako e e tshwanetseng. Re itumelela go bo a se kile a tsaya kgato ka bonako, ka gonne bopelotelele jwa gagwe bo re neile tshono ya gore re ithute boammaaruri le go mo direla. (2 Petere 3:9, 10) Mme gape, Modimo o ntse a batlana le baobamedi ba gagwe ba ba ikanyegang le go ba thusa go itshokela pogo epe fela e e ka nnang ya ba tlela mo lefatsheng leno le le tletseng matshwenyego.—Johane 4:23; 1 Bakorintha 10:13.
18 Bangwe ba ka nna ba ipotsa ba re, A pogo eno yotlhe e ka bo e ile ya thibelwa fa Modimo a ka bo a ile a bopa Adame le Efa ka tsela e ba neng ba se kitla ba tsuologa ka yone? Go araba potso eo, o tshwanetse go gakologelwa mpho e e molemo e Jehofa a go neileng yone.
O TLA DIRISA JANG MPHO E O E NEILWENG KE MODIMO?
19 Jaaka go ile ga umakiwa mo Kgaolong ya 5, batho ba bopilwe ba na le kgololesego ya go itlhophela. A o a lemoga gore eo ke mpho e e molemo go le kana kang? Modimo o dirile diphologolo tse dintsintsi, mme tsone di dira dilo ka tlholego fela. (Diane 30:24) Motho o dirile metšhine e e dirilweng gore e latele taelo nngwe le nngwe e e e newang. A re ne re tla itumela fa Modimo a ka bo a re dirile ka tsela e e ntseng jalo? Nnyaa, re itumelela go bo re na le kgololesego ya go itirela ditshwetso tsa gore re batla go nna motho wa mofuta ofe, re batla go tshela botshelo jo bo ntseng jang, re batla go nna le ditsala tse di ntseng jang, jalo le jalo. Re batla go nna le kgololesego, e bile Modimo o batla gore re itumelele go nna le yone.
20 Jehofa ga a rate fa motho a mo direla ka go patelediwa. (2 Bakorintha 9:7) Ka sekai: Ke eng se se ka itumedisang motsadi thata—a ke fa ngwana a mo raya a re “ke a go rata” ka go bo a boleletswe gore a mo reye jalo kgotsa a ke fa a mo raya jalo ka boene fela? Ka jalo potso ke go re, Wena o tla dirisa jang kgololesego ya go itlhophela e Jehofa a go e neileng? Satane, Adame le Efa ga ba a dirisa kgololesego ya bone sentle. Ba ne ba latlha Jehofa Modimo. Wena o tla dira eng?
21 Kgololesego e o nang le yone ya go itlhophela, o ka e dirisa ka tsela e e molemo. O ka nna wa ikopanya le dimilionemilione tsa batho ba ba tlhophileng go ema kafa letlhakoreng la ga Jehofa. Ba itumedisa Modimo ka gonne ba nna le seabe ka tlhagafalo mo go supeng gore Satane ke moaki le gore ke mmusi yo o paletsweng ka tsela e e tlhabisang ditlhong. (Diane 27:11) Le wena o ka dira jalo ka go tlhopha tsela e e siameng ya botshelo. Re tla tlhalosa mo kgaolong e e latelang gore o ka dira seno jang.
SE BAEBELE E SE RUTANG
▪ Modimo ga se ene a bakang dilo tse di bosula mo lefatsheng.—Jobe 34:10.
▪ Satane o ne a gwetlha tshwanelo ya ga Jehofa ya go busa ka go mmitsa moaki le go bolela gore ga a batle go naya babusiwa ba gagwe sepe se se molemo.—Genesise 3:2-5.
▪ Jehofa o tla dirisa Morwawe, e bong Mmusi wa Bogosi jwa Bomesia, go fedisa pogo yotlhe e batho ba lebaneng le yone le go fedisa ditlamorago tsa yone.—1 Johane 3:8.
[Dipotso Tsa Thuto]
1, 2. Ke dilo tsa mofuta ofe tse di bogisang batho gompieno, mme seno se dira gore ba le bantsi ba ipotse dipotso dife?
3, 4. (a) Ke eng se se bontshang gore ga go molato ope ka go botsa gore ke ka ntlha yang fa Modimo a letleletse pogo? (b) Jehofa o ikutlwa jang ka boikepo le go boga?
5. Ka dinako tse dingwe, batho ba newa mabaka afe a go boga ga batho, mme Baebele yone e ruta eng?
6. Ke ka ntlha yang fa batho ba le bantsi ba dira phoso ya go pega Modimo molato wa pogo e e leng teng mo lefatsheng?
7, 8. (a) Lefatshe le bontsha jang botho jwa mmusi wa lone? (b) Go sa itekanelang ga batho le “motlha le tiragalo e e sa bonelwang pele” di nna le seabe jang mo go direng gore batho ba boge?
9. Ke ka ntlha yang fa re ka tlhomamisega gore Jehofa o na le lebaka le le molemo la go letlelela pogo gore e tswelele?
10. Satane o ne a ntsha ditatofatso dife mme jang?
11. Ke ka ntlha yang fa Jehofa a se kile a bolaya batsuolodi ka yone nako eo kwa Edene?
12, 13. Dira sekai se se bontshang gore ke ka ntlha yang fa Jehofa a ile a letla Satane go nna mmusi wa lefatshe leno le gore ke ka ntlha yang fa Modimo a ile a letla batho gore ba ipuse.
14. Tshwetso e Jehofa a e tsereng ya go letla batho gore ba ipuse e tla lere melemo efe?
15, 16. (a) Ke ka ntlha yang fa Jehofa a letlile gore pogo e tswelele lobaka lo lo kana kana? (b) Ke ka ntlha yang fa Jehofa a se kile a thibela dilo tse di bosula tse di tshwanang le bokebekwa gore di se ka tsa direga?
17, 18. Jehofa o tla dira eng ka ditlamorago tsotlhe tse di bosula tse di bakilweng ke dipuso tsa batho le ke tlhotlheletso ya ga Satane?
19. Jehofa o re neile mpho efe e e molemolemo, mme ke ka ntlha yang fa re tshwanetse go e anaanela?
20, 21. Kgololesego e re nang le yone ya go itlhophela, re ka e dirisa jang ka tsela e e molemo, mme ke ka ntlha yang fa re batla go dira jalo?
[Setshwantsho mo go tsebe 106, 107]
Jehofa o tla fedisa pogo yotlhe
[Setshwantsho mo go tsebe 110]
A moithuti o tshwanelega go gaisa morutabana wa gagwe?
[Setshwantsho mo go tsebe 113]
Modimo o tla go thusa go itshokela pogo
^ ***bh dits. 57-65 Baswi ba Kae?***
Kgaolo ya Borataro
Baswi ba Kae?
Go direga eng ka rona fa re swa?
Ke ka ntlha yang fa re swa?
A go itse boammaaruri ka loso go tla re gomotsa?
TSENO ke dipotso tse batho ba sa bolong go nna ba ipotsa tsone ka dingwagangwaga. Ke dipotso tse di botlhokwa. Go sa kgathalesege gore re bomang kgotsa gore re nna kae, dikarabo tsa tsone di re ama rotlhe.
2 Mo kgaolong e e fetileng, re bone gore setlhabelo sa thekololo sa ga Jesu Keresete se re buletse tsela jang ya go bona botshelo jo bo sa khutleng. Gape, re ithutile gore Baebele e bolelela pele nako ya fa “loso lo tla bo lo seyo.” (Tshenolo 21:4) Gone jaanong, rotlhe re sa ntse re swa. Kgosi e e botlhale Solomone o ne a re: “Batshedi ba a itse gore ba tla swa.” (Moreri 9:5) Re leka go tshela lobaka lo loleele ka moo re ka kgonang ka gone. Le fa go ntse jalo, re ipotsa gore go tla direga eng ka rona fa re swa.
3 Re a hutsafala fa batho ba re ba ratang ba swa. E bile re ka nna ra botsa jaana: ‘Go diragetse eng ka bone? A ba a boga? A ba a re bona? A re ka kgona go ba thusa? A re tla tsamaya re ba bona gape?’ Ditumelo tsa lefatshe di araba dipotso tseno ka dikarabo tse di sa tshwaneng. Dingwe tsa tsone di ruta gore fa o tshela botshelo jo bo siameng, o tla ya legodimong mme fa o tshela botshelo jo bo sa siamang, o tla tuka mo lefelong la tlhokofatso. Ditumelo tse dingwe tsone di ruta gore fa batho ba swa, ba fetela kwa lefelong la semoya go ya go nna le bagologolwane ba bone kwa go lone. Tse dingwe di ruta gore baswi ba ya kwa lefelong lengwe le le kafa tlase ga lefatshe go ya go atlholwa morago ga moo ba bo ba tsalwa gape e le ditshedi dingwe di sele.
4 Dithuto tseno tsotlhe di na le kgopolo e le nngwe fela e e tshwanang—ya gore go na le sengwe mo teng ga rona se se tswelelang se tshela fa mmele o swa. Mo e batlang e nna ditumelo tsotlhe, tsa nako e e fetileng le tsa gone jaanong, di bontsha gore ka tsela nngwe re tswelela pele re tshela re kgona go bona, go utlwa le go akanya. Mme seo se ka kgonega jang tota? Ditemotshi tsa rona, mmogo le dikakanyo tsa rona, tsotlhe fela di amana le go dira ga boboko jwa rona. Fa re swa, boboko jwa rona bo tlogela go bereka. Megopolo ya rona, maikutlo le ditemotshi tsa rona ga di tswelele di dira ka tsela nngwe ya kgakgamatso. Fa boboko bo swa, le tsone di a swa.
TOTA GO DIREGA ENG FA RE SWA?
5 Jehofa, Mmopi wa boboko o itse sentle se se diregang fa re swa. Tota e bile mo Lefokong la gagwe e leng Baebele, o tlhalosa boemo jwa baswi. Thuto ya yone e e utlwalang sentle ke gore: Fa motho a sule, ga a tlhole a le teng. Loso ke phapang ya botshelo. Baswi ga ba bone, ga ba utlwe e bile ga ba akanye sepe. Fa re swa, ga go karolo epe mo go rona e e sa sweng. Ga re na moya o o sa sweng.
6 Fa Solomone a sena go bolela gore batshedi ba a itse gore ba tla swa, o ne a re: “Mme fa e le baswi bone, ga ba itse sepe gotlhelele.” Morago ga moo o ne a tlhalosa boammaaruri jwa motheo jwa gore baswi ga ba ka ke ba kgona go rata motho le fa e le go mo tlhoa le gore “ga go na tiro le fa e le go loga maano le fa e le kitso le fa e le botlhale kwa [lebitleng].” (Moreri 9:5, 6, 10) Ka tsela e e tshwanang, Pesalema 146:4 ya re fa motho a swa, “dikakanyo tsa gagwe di a nyelela.” Re batho ba ba swang e bile ga go na karolo epe mo go rona e e tswelelang e tshela fa mmele o swa. Botshelo jo re bo tshelang bo tshwana fela le kgabonyana e e mo kereseng. Fa o tima kgabo eo, ga go na kwa e yang teng. E a nyelela.
SE JESU A SE BUILENG KA LOSO
7 Jesu Keresete o ile a bua ka boemo jwa baswi. E ne e le fa a ne a bua ka Lasaro, monna yo e neng e le tsala ya gagwe yo ka nako eo a neng a sule. Jesu o ne a raya barutwa ba gagwe a re: “Lasaro tsala ya rona o ile go ikhutsa.” Barutwa ba ne ba akanya gore Jesu o ne a raya gore Lasaro o ne a robetse a ikhuditse, gore a fole. Ba ne ba sa mo tlhaloganye. Jesu o ne a ba tlhalosetsa a re: “Lasaro o sule.” (Johane 11:11-14) Ela tlhoko gore Jesu o ne a tshwantsha loso le go ikhutsa, gape o ne a le tshwantsha le boroko. Lasaro o ne a se kwa legodimong kgotsa mo diheleng tse di tukang. O ne a sa kopana le baengele kgotsa le bagologolwane ba gagwe. Lasaro o ne a sa tsalwa e le setshedi sengwe se sele. O ne a ikhuditse mo losong, jaaka e kete o ne a robetse boroko jo bogolo e bile a sa lore sepe. Go na le ditemana tse dingwe gape tse di tshwantshang loso le boroko. Ka sekai, fa morutwa Setefane a ne a bolawa ka go kgobotlediwa ka maje, Baebele ya re o ne “a robala.” (Ditiro 7:60) Ka tsela e e tshwanang, moaposetoloi Paulo o ne a kwala ka bangwe mo motlheng wa gagwe ba ba neng ba “robetse” mo losong.—1 Bakorintha 15:6.
8 A e ne e le boikaelelo jwa Modimo go tloga kwa tshimologong gore batho ba swe? Nnyaa! Jehofa o dirile gore batho ba tshelele ruri mo lefatsheng. Jaaka fa re ithutile pelenyana mo bukeng eno, Modimo o ne a baya batho ba ntlha ba babedi mo paradaiseng e e itumedisang. O ne a ba naya mebele e e itekanetseng. Jehofa o ne a batla gore dilo di ba tsamaele sentle. A go na le motsadi ope yo o lorato yo o batlang gore bana ba gagwe ba bogisiwe ke botsofe le loso? Nnyaa! Jehofa o ne a rata bana ba gagwe e bile a batla gore ba itumele ka bosakhutleng mo lefatsheng. Baebele e bolela jaana ka batho: “[Jehofa] o tsentse bosakhutleng mo pelong ya bone.” (Moreri 3:11) Modimo o re bopile re na le keletso ya go tshelela ruri. E bile o dirile thulaganyo ya gore keletso eo e diragadiwe.
LEBAKA LA GO BO BATHO BA SWA
9 Ke ka ntlha yang he fa batho ba swa? Go bona karabo, re tshwanetse go sekaseka gore go ne ga direga eng ka nako ya fa go ne go na le monna a le mongwe fela le mosadi a le mongwe mo lefatsheng. Baebele e tlhalosa jaana: “Jehofa Modimo a dira gore go mele mo mmung setlhare sengwe le sengwe se se eletsegang mo ponong ya motho e bile se le molemo go ka nna dijo.” (Genesise 2:9) Le fa go ntse jalo, ba ne ba beetswe thibelo e le nngwe fela. Jehofa o ne a raya Adame a re: “O ka nna wa ja mo setlhareng sengwe le sengwe sa tshingwana gore o bo o kgotsofale. Mme fa e le setlhare sa kitso ya molemo le bosula sone o se ka wa ja mo go sone, gonne ka letsatsi le o jang mo go sone ruri o tla swa.” (Genesise 2:16, 17) Go ne go se thata go ikobela taelo eno. Go ne go na le ditlhare tse dingwe tse dintsi tse Adame le Efa ba neng ba ka ja mo go tsone. Mme jaanong ba ne ba neilwe taelo e e neng e ba naya tshono e e kgethegileng ya go bontsha gore ba leboga Ene yo o ba neileng sengwe le sengwe, a ba neile le botshelo jo bo itekanetseng. Gape, fa ba ne ba ka ikobela taelo eno ba ne ba tla bo ba bontsha gore ba tlotla bolaodi jwa Rraabone wa selegodimo le gore ba ne ba batla go kaelwa ke ene.
10 Ka maswabi, batho bano ba babedi ba ntlha ba ne ba tlhopha go se ikobele Jehofa. Satane o ne a botsa Efa jaana, a dirisa noga: “A tota go ntse jalo gore Modimo o rile lo se ka lwa ja mo setlhareng sengwe le sengwe sa tshingwana?” Efa o ne a araba a re: “Re ka ja leungo la ditlhare tsa tshingwana. Mme fa e le go ja leungo la setlhare se se fa gare ga tshingwana, Modimo o rile, ‘Lo se ka lwa ja mo go sone, nnyaa, lo se ka lwa se ama gore lo se ka lwa swa.’”—Genesise 3:1-3.
11 Satane o ne a re: “Ruri ga lo kitla lo swa . . . Modimo o a itse gore mo go lone letsatsi le lo jang mo go sone ka lone ruri matlho a lona a tla bulega mme lo tla tshwana le Modimo, lo itse molemo le bosula.” (Genesise 3:4, 5) Satane o ne a batla gore Efa a dumele gore go ja leungo le le ileditsweng go ne go tla mo solegela molemo. Go ya ka Satane, Efa o ne a ka kgona go itirela tshwetso ya gore ke eng se se siameng le se se sa siamang; o ne a ka kgona go dira sengwe le segwe se a se batlang. Gape, Satane o ne a re Modimo o ne a bua maaka fa a tlhalosa gore go ne go tla diregang fa Efa a ka ja leungo leno. Efa o ne a dumela Satane. Ka jalo o ne a tsaya lengwe la maungo mme a le ja. Morago ga moo a naya monna wa gagwe, mme le ene a ja. Ga se gore ba ne ba sa itse gore ba ne ba sa tshwanela go dira jalo. Ba ne ba itse sentle gore ba ne ba dira se Modimo a neng a ba boleletse gore ba se ka ba se dira. Ka go ja leungo leo, ba ne ka boomo fela, ba itlhokomolosa taelo eo e e utlwalang sentle. Ba ne ba bontsha gore ba nyatsa Rraabone wa selegodimo le bolaodi jwa gagwe. Ba ne ba se na seipato sepe sa go se tlotle Mmopi wa bone yo o lorato!
12 Ka sekai: O ne o tla ikutlwa jang fa o sena go godisa morwao kgotsa morwadio, a bo a tlhopha ka boomo fela gore a se ka a go ikobela ka tsela e e bontshang gotlhelele gore ga a go tlotle e bile ga a go rate? Seno se ne se tla go utlwisa botlhoko tota. Jaanong, a ko o akanye fela gore Jehofa o tshwanetse a bo a ile a utlwa botlhoko jang fa Adame le Efa ba ne ba nna kgatlhanong le ene.
13 Jehofa o ne a se na lebaka lepe la go tlogela Adame le Efa ba ba sa mo ikobeleng gore ba tshelele ruri. Ba ne ba swa fela jaaka a ne a rile ba tla swa. Adame le Efa ba ne ba se ka ba tlhola ba nna gone. Ga ba a ka ba fetela kwa lefelong lengwe la semoya. Re itse seno ka ntlha ya se Jehofa a neng a se raya Adame fa a ne a mo atlhola ka ntlha ya go tlhoka kutlo ga gagwe. Modimo o ne a re: “O [tla] boela mo mmung, gonne o ntshitswe mo go one. Gonne o lorole mme o tla boela mo loroleng.” (Genesise 3:19) Modimo o ne a bopile Adame ka lorole lwa mmu. (Genesise 2:7) Pele ga moo, Adame o ne a seyo. Ka jalo, fa Jehofa a ne a re Adame o tla boela mo loroleng, o ne a raya gore Adame o ne a tla boela mo boemong jwa gagwe jwa go se nne teng. Adame o ne a tla bo a sa tshele fela jaaka lorole lo a dirilweng ka lone.
14 Adame le Efa ba ka bo ba sa ntse ba tshela le gompieno, mme ba ne ba swa ka go bo ba ile ba tlhopha go se ikobele Modimo mme ka jalo ba leofa. Lebaka la go bo re swa ke gore boleo jwa ga Adame le loso di ne tsa fetela mo baneng botlhe ba bone. (Baroma 5:12) Boleo joo bo tshwana le go rua bolwetse jo bo maswe thata jo bo sa foleng. Matswela a jone, e leng loso, ke phutso. Loso ke mmaba, e seng tsala. (1 Bakorintha 15:26) A bo re itumela jang ne go bo Jehofa a re neile thekololo gore a re golole mo mmabeng yono yo o boitshegang!
GO ITSE BOAMMAARURI KA LOSO GO RE SOLEGELA MOLEMO
15 Go a gomotsa go utlwa se Baebele e se rutang ka boemo jwa baswi. Jaaka fa re bone, baswi ga ba utlwe botlhoko bope le fa e le go hutsafala. Ga re na lebaka lepe la go ba boifa, ka gonne ga ba ka ke ba re gobatsa. Ga ba tlhoke thuso epe ya rona, e bile ga ba ka ke ba re thusa ka sepe. Ga re ka ke ra kgona go bua le bone, e bile ga ba ka ke ba kgona go bua le rona. Baeteledipele ba le bantsi ba bodumedi ba tsietsa batho ka go ba raya ba re ba ka kgona go thusa baswi ka tsela nngwe, mme batho ba ba dumelang baeteledipele ba ba ntseng jalo ba ba naya madi. Mme go itse boammaaruri go re sireletsa gore re se ka ra tsiediwa ke batho ba ba rutang maaka a a ntseng jalo.
16 A bodumedi jwa gago bo dumalana le se Baebele e se rutang ka baswi? Madumedi a le mantsi ga a dumalane le sone. Ka ntlha yang? Ka gonne dithuto tsa one di tlhotlhelediwa ke Satane. O dirisa bodumedi jwa maaka go dira gore batho ba dumele gore fa mebele ya bone e sena go swa, ba tla tswelela ba tshela kwa lefelong lengwe la semoya. Ano ke maaka a Satane a a kopanyang le a mangwe go dira gore batho ba furalele Jehofa Modimo. Ka tsela efe?
17 Jaaka fa go boletswe pelenyana, madumedi mangwe a ruta gore fa motho a tshela botshelo jo bo sa siamang o ya kwa lefelong le batho ba tlhokofadiwang ka molelo kwa go lone fa a sena go swa, go ya go boga ka bosakhutleng. Thuto eno e tlontlolola Modimo. Jehofa ke Modimo yo o lorato mme ga a kitla a bo a dira gore batho ba boge ka tsela eno. (1 Johane 4:8) O ne o tla ikutlwa jang ka motho yo o otlhayang ngwana wa gagwe ka go tsaya diatla tsa gagwe a bo a di tsenya mo molelong? A o ne o tla mo tlotla? Tota e bile, a o ne o tla rata go tlwaelana le ene? Nnyaa! Ga go pelaelo gore o ne o tla mo tsaya a le setlhogo tota. Le fa go ntse jalo, Satane o batla gore re dumele gore Jehofa o tlhokofatsa batho mo molelong ka bosakhutleng!
18 Gape, Satane o dirisa madumedi mangwe go ruta batho gore fa ba sena go swa, ba fetoga meya e e tshwanetseng go tlotlwa ke batshedi. Go ya ka thuto eno, meya ya baswi e ka fetoga ditsala tse dikgolo kgotsa baba ba ba setlhogo. Batho ba le bantsi ba dumela maaka ano. Ba boifa baswi e bile ba a ba tlotla le go ba obamela. Go farologana le moo, Baebele yone e ruta gore baswi ba robetse le gore re tshwanetse go obamela Modimo wa boammaaruri fela, e bong Jehofa, Mmopi wa rona le Motlamedi wa rona.—Tshenolo 4:11.
19 Go itse boammaaruri ka baswi go a go sireletsa gore o se ka wa tsiediwa ke maaka a bodumedi. Gape go go thusa go tlhaloganya dithuto tse dingwe tsa Baebele. Ka sekai, fa o sena go lemoga gore batho ga ba fetele kwa lefelong lepe la semoya fa ba sena go swa, tsholofelo ya botshelo jo bo sa khutleng mo lefatsheng la paradaise e nna le bokao jwa mmatota mo go wena.
20 Mo motlheng wa bogologolo, monna yo o siameng e bong Jobe o ne a botsa potso eno: “Fa monna yo o nonofileng a swa a o ka tshela gape?” (Jobe 14:14) A motho yo o sa tsheleng, yo o robetseng mo losong a ka boa a tshela gape? Go gomotsa tota go utlwa se Baebele e se rutang ka kgang eno, jaaka fa kgaolo e e latelang e tla bontsha.
[Ntlha e e kwa tlase]
Go bona motlotlo o o amanang le mafoko “moya [soul]” le “moya [spirit],” tsweetswee leba Dintlha Tse di Oketsegileng, ditsebe 208-11.
SE BAEBELE E SE RUTANG
▪ Baswi ga ba bone, ga ba utlwe e bile ga ba akanye.—Moreri 9:5.
▪ Baswi ba ikhuditse; ga ba bogisiwe ke sepe.—Johane 11:11.
▪ Re a swa ka gonne re ruile boleo mo go Adame.—Baroma 5:12.
[Dipotso Tsa Thuto]
1-3. Batho ba ipotsa dipotso dife ka loso, mme ditumelo tse di farologaneng di ba naya dikarabo dife tse di sa tshwaneng?
4. Ditumelo di le dintsi di na le kgopolo efe e e tshwanang ka loso?
5, 6. Baebele e ruta eng ka boemo jwa baswi?
7. Jesu o ne a tlhalosa loso jang?
8. Re itse jang gore boikaelelo jwa Modimo e ne e se gore batho ba swe?
9. Jehofa o ne a beela Adame thibelo efe, mme ke ka ntlha yang fa go ne go se thata go ikobela taelo eno?
10, 11. (a) Go ne ga tla jang gore batho ba ntlha ba babedi ba se ka ba ikobela Modimo? (b) Ke ka ntlha yang fa go tlhoka kutlo ga ga Adame le Efa e le kgang e e masisi?
12. Ke eng se se tla re thusang go tlhaloganya kafa Jehofa a ileng a ikutlwa ka gone fa Adame le Efa ba sena go nna kgatlhanong le ene?
13. Jehofa o ne a re go tla direga eng ka Adame fa a swa, mme seno se bolela eng?
14. Ke ka ntlha yang fa re swa?
15. Ke ka ntlha yang fa go gomotsa go itse boammaaruri ka loso?
16. Ke mang yo o tlhotlheletsang dithuto tsa madumedi a le mantsi, mme o dira jalo ka tsela efe?
17. Ke ka ntlha yang fa thuto ya go tlhokofadiwa ga batho ka bosakhutleng e tlontlolola Jehofa?
18. Kgang ya go obamela baswi e tswa mo thutong efe ya maaka?
19. Go itse boammaaruri ka loso go re thusa go tlhaloganya thuto efe e nngwe ya Baebele?
20. Re tla tlotla ka potso efe mo kgaolong e e latelang?
[Setshwantsho mo go tsebe 59]
Kgabonyana ele e ile kae?
[Setshwantsho mo go tsebe 60]
Jehofa o bopetse batho gore ba tshelele ruri mo lefatsheng
[Setshwantsho mo go tsebe 62]
Adame o dule mo loroleng, mme a boela mo go lone
^ ***bh dits. 66-75 Tsholofelo ya Mmatota ka Batho Ba o Ba Ratang ba ba Suleng***
Kgaolo ya Bosupa
Tsholofelo ya Mmatota ka Batho Ba o Ba Ratang ba ba Suleng
Re itse jang gore tota tsogo ya baswi e tla nna teng?
Jehofa o ikutlwa jang ka go tsosa batho ba ba suleng?
Go tla tsosiwa bomang?
AKANYA o sia o tshaba mmaba yo o shakgetseng. O nonofile thata e bile o lobelo go go gaisa. O a itse gore mmaba yono o setlhogo ka gonne o mmone a bolaya ditsala dingwe tsa gago. Le fa o ka taboga jang, o ntse o a go atamela. O felelwa ke tsholofelo. Mme ka tshoganyetso, go tlhaga mongwe kafa letlhakoreng la gago a tla go go namola. O maatla thata go gaisa mmaba wa gago, e bile o a go solofetsa gore o tlile go go thusa. A bo seo se dira gore o wele makgwafo jang ne!
2 Ka tsela ya tshwantshetso, le wena o lateletswe ke mmaba yo o ntseng jalo. O re latelela rotlhe. Jaaka re ithutile mo kgaolong e e fetileng, Baebele ya re loso ke mmaba. Ga go ope wa rona yo o ka le siang kgotsa yo o ka le lwantshang. Bontsi jwa rona re bone mmaba yono a bolaya batho ba re ba ratang. Mme Jehofa o maatla go gaisa loso. Ke Monamodi yo o lorato yo o setseng a bontshitse gore a ka kgona go fenya mmaba yono. Mme o solofetsa gore o tlile go fedisetsa mmaba yono ruri, e leng loso. Baebele e ruta jaana: “Loso lo tla nyelediwa, e le mmaba wa bofelo.” (1 Bakorintha 15:26) A dikgang tse di molemo ruri!
3 Mma re lebe ka bokhutshwane gore mmaba wa rona e bong loso o re ama jang fa mongwe yo re mo itseng a swa. Go dira jalo go tla re thusa go lemoga sengwe se se tla re itumedisang. Jehofa o solofetsa gore baswi ba tla tsosiwa. (Isaia 26:19) Ba tla boa ba tshela gape. Eo ke yone tsholofelo e re nang le yone ka baswi.
FA MOTHO YO RE MO RATANG A SWA
4 A o swetswe ke mongwe yo o mo ratang? Seno se ka dira gore o sale o utlwile botlhoko thata, o hutsafetse e bile o nyemile mooko. Mo dinakong tse di ntseng jalo, re tshwanetse go batla kgomotso mo Lefokong la Modimo. (2 Bakorintha 1:3, 4) Baebele e re thusa go tlhaloganya gore Jehofa le Jesu ba ikutlwa jang ka loso. Jesu, yo o neng a bontsha dinonofo tsa ga Rraagwe ka botlalo, o ne a itse gore go ntse jang go swelwa ke motho yo o mo ratang. (Johane 14:9) Fa Jesu a ne a le kwa Jerusalema, o ne a tle a etele Lasaro le bokgaitsadie, e bong Marea le Maratha, ba ba neng ba nna mo motseng o o fa gaufi wa Bethani. E ne e le tsala e kgolo ya bone. Baebele ya re: “Jesu o ne a rata Maratha le monnawe le Lasaro.” (Johane 11:5) Le fa go ntse jalo, jaaka fa re ithutile mo kgaolong e e fetileng, Lasaro o ne a tlhokafala.
5 Jesu o ne a ikutlwa jang ka go swelwa ke tsala ya gagwe e a e ratang thata? Pego e re bolelela gore Jesu o ne a hutsafala le ba losika le ditsala tsa ga Lasaro. Jesu o ne a tlhomoga pelo fela thata fa a ba bona. O ne “a fegelwa mo moyeng mme a tshwenyega.” Morago ga moo pego eno ya re, “Jesu a tsholola dikeledi.” (Johane 11:33, 35) A go hutsafala ga ga Jesu go ne go raya gore o ne a se na tsholofelo? Nnyaa. Tota e bile, Jesu o ne a itse gore go ne go tloga go direga sengwe se se itumedisang. (Johane 11:3, 4) Le fa go ntse jalo, o ile a utlwa botlhoko le khutsafalo tse di bakwang ke loso.
6 Go hutsafala ga ga Jesu go a re kgothatsa ka tsela nngwe. Go re ruta gore Jesu le Rraagwe e bong Jehofa, ba tlhoile loso. Mme Jehofa Modimo o kgona go lwantsha mmaba yono le go mo fenya! Mma re bone gore Modimo o ile a dira gore Jesu a kgone go dira eng.
“LASARO, TSWA!”
7 Lasaro o ne a fitlhilwe mo legageng mme Jesu a kopa gore leje le go neng go tswetswe kgoro ya legaga leo ka lone le tlosiwe. Maratha o ne a gana ka gonne morago ga malatsi a le manè, mmele wa ga Lasaro o tshwanetse wa bo o ne o setse o simolotse go senyega. (Johane 11:39) Tota ke mang yo o neng a ka nna le tsholofelo ya gore o tla tsoga?
8 Leje le ne la tlosiwa, mme Jesu a goa ka lentswe le le kwa godimo a re: “Lasaro, tswa!” Go ne ga direga eng? “Monna yo o neng a sule a tswa.” (Johane 11:43, 44) A o ka akanya fela kafa batho ba ba neng ba le foo ba neng ba itumela ka gone? Botlhe ba ba neng ba le foo, e ka ne e le ba Lasaro e neng e le kgaitsadiabone, wa losika lwa bone, tsala ya bone kgotsa moagelani wa bone, ba ne ba itse gore o ne a sule. Mme jaanong monna yoo yo ba neng ba mo rata, o ne a eme mo gare ga bone. Go tshwanetse ga bo go ile ga nna thata gore ba dumele se ba se bonang. Ga go pelaelo gore ba le bantsi ba ile ba tlamparela Lasaro ka boitumelo. Ruri loso lo ne lo fentswe!
9 Jesu ga a ka a bolela gore kgakgamatso eno e dirilwe ka maatla a gagwe. Fa a ne a rapela pele fela ga a bitsa Lasaro, o ne a dira gore go bonale sentle gore Jehofa ke ene a tsosang baswi. (Johane 11:41, 42) Eno e ne e se yone fela nako e Jehofa a neng a dirisa maatla a gagwe ka tsela eno. Go tsosiwa ga ga Lasaro mo baswing ke e le nngwe fela ya dikgakgamatso di le robongwe tsa mofuta ono tse go kwadilweng ka tsone mo Lefokong la Modimo. Go itumedisa tota go bala dipego tseno le go di ithuta. Di re ruta gore Modimo ga a na tlhaolele, ka gonne ba ba tsosiwang mo baswing ba akaretsa bana le bagolo, banna le basadi, Baiseraele le ba e seng Baiseraele. Ditemana tseno di tlhalosa boitumelo jwa bone jo bo seng kana ka sepe! Ka sekai, fa Jesu a ne a tsosa mosetsana mongwe yo o neng a sule, batsadi ba gagwe ba ne “ba se ka ba kgona go itshwara ka ntlha ya go tlhapelwa ke boitumelo.” (Mareko 5:42) Ee, Jehofa o ne a ba neile lebaka la go itumela le ba neng ba ka se ka ba tlhola ba le lebala.
10 Gone ke boammaaruri gore ba ba neng ba tsosiwa ke Jesu ba ne ba boa ba swa gape. A seno se bolela gore go ba tsosa ga gagwe e ne e le ga lefela? Nnyaa. Dipego tseno tsa Baebele di re tlhomamisetsa boammaaruri jo bo botlhokwa e bile di re naya tsholofelo.
GO ITHUTA GO TSWA MO DIPEGONG TSE DI BUANG KA TSOGO YA BASWI
11 Baebele e ruta gore baswi “ga ba itse sepe gotlhelele.” Ga go na gope kwa ba tshelang teng. Pego ya ga Lasaro e tlhomamisa seno. Fa Lasaro a sena go tsoga mo baswing, a o ile a tlhalosetsa batho dilo tse di kgatlhang tsa gore legodimo le ntse jang? Kgotsa a o ile a ba bolelela dilo tse di tshosang ka molelo wa dihele? Nnyaa. Baebele ga e na mafoko ape a a ntseng jalo a a neng a buiwa ke Lasaro. Mo malatsing a le manè a a neng a sule ka one, o ne a “sa itse sepe gotlhelele.” (Moreri 9:5) Lasaro o ne a robetse mo losong.—Johane 11:11.
12 Gape, pego eno ya ga Lasaro e re ruta gore tsogo ya baswi e teng, ga se tlhamane fela. Jesu o ne a tsosa Lasaro fa pele ga boidiidi jo bo neng jwa iponela seno ka matlho. Tota le baeteledipele ba bodumedi, ba ba neng ba tlhoile Jesu, ba ne ba se ka ba ganela gore o ne a dirile kgakgamatso eno. Go na le moo, ba ne ba re: “Re tla dirang, ka gonne monna yono [Jesu] o dira ditshupo di le dintsi?” (Johane 11:47) Batho ba le bantsi ba ne ba ya go bona monna yono yo o neng a tsositswe. Ka ntlha ya moo, ba le bantsi ba bone ba ne ba dumela mo go Jesu. Ba ne ba bona bosupi jwa mmatota ka Lasaro gore Jesu o ne a romilwe ke Modimo. Bosupi jono bo ne bo nonofile thata mo e leng gore baeteledipele bangwe ba Bajuda ba ba dipelo di thata ba ne ba bo ba loga leano la go bolaya Jesu le Lasaro.—Johane 11:53; 12:9-11.
13 A go dumela mo tsogong ya baswi ke selo se se sa utlwaleng? Nnyaa, ka gonne Jesu o ile a ruta gore letsatsi lengwe “botlhe ba ba mo mabitleng a kgakologelo” ba tla tsosiwa. (Johane 5:28) Jehofa ke ene Mmopi wa sengwe le sengwe se se tshelang. A go tshwanetse ga nna thata go dumela gore a ka kgona go bopa motho sesha? Ke boammaaruri gore seno se tla ikaega thata ka gore Jehofa o mo gakologelwa go le kana kang. A a ka kgona go gakologelwa beng ka rona ba re ba ratang ba ba suleng? Lobopo lo tletse ka dinaledi tse go seng motho ope yo o ka kgonang go di bala, le fa go ntse jalo Modimo o neile nngwe le nngwe ya tsone leina! (Isaia 40:26) Ka jalo, Jehofa Modimo a ka kgona go gakologelwa ka botlalo beng ka rona ba re ba ratang ba ba suleng, e bile o iketleeleditse go ba tsosa gore ba boe ba tshele gape.
14 Le fa go ntse jalo, Jehofa o ikutlwa jang ka go tsosa batho ba ba suleng? Baebele e re ruta gore o iketleeleditse go tsosa baswi. Monna yo o ikanyegang, e bong Jobe, o ne a botsa a re: “Fa monna yo o nonofileng a swa a o ka tshela gape?” Jobe o ne a re o tla leta mo lebitleng go fitlha nako e tla ya gore Modimo a mo gakologelwe. O ne a raya Jehofa a re: “O tla bitsa, mme nna ka bonna ke tla go araba. O tla tlhologelelwa tiro ya diatla tsa gago.”—Jobe 14:13-15.
15 A ko o akanye fela! Tota Jehofa o tlhologeletswe go tsosa baswi. A ga go itumedise go bona gore Jehofa o ikutlwa jalo? Mme go tweng ka tsogo eno ya baswi e e tlileng go direga mo isagweng? Go tla tsosiwa bomang, mme ba tla tsogela kae?
“BOTLHE BA BA MO MABITLENG A KGAKOLOGELO”
16 Dipego tsa Baebele tse di buang ka tsogo ya baswi di re ruta go le gontsi ka tsogo e e tlang. Batho ba ba neng ba tsosiwa mo baswing gone mo lefatsheng mono, ba ne ba kopanngwa gape le beng ka bone ba ba ba ratang. Tsogo ya baswi ya mo isagweng e tla bo e ntse jalo le yone—mme yone e tla bo e le botoka thata go gaisa ya pele. Jaaka fa re ithutile mo Kgaolong ya 3, boikaelelo jwa Modimo ke gore lefatshe lotlhe e nne paradaise. Ka jalo, baswi ga ba kitla ba tsosediwa mo lefatsheng le le tletseng dintwa, bokebekwa le bolwetse. Ba tla nna le tshono ya go tshelela ruri mo lefatsheng leno ka kagiso le ka boitumelo.
17 Go tla tsosiwa bomang? Jesu o ile a re “botlhe ba ba mo mabitleng a kgakologelo ba tla utlwa lentswe la gagwe [la ga Jesu] mme ba tla tswa.” (Johane 5:28, 29) Ka tsela e e tshwanang, Tshenolo 20:13 ya re: “Lewatle la ntsha baswi ba ba mo go lone, le loso le Hadese tsa ntsha baswi ba ba mo go tsone.” “Hadese” e kaya lebitla fela le le tlwaelegileng la batho. (Bona Dintlha Tse di Oketsegileng, ditsebe 212-13.) Mabitla ano a tla dirwa gore a sale a se na sepe. Dibilione tsotlhe tse di robetseng mo go one di tla tshela gape. Moaposetoloi Paulo o ne a re: “Go tlile go nna le tsogo ya ba ba siameng mmogo le ba ba sa siamang.” (Ditiro 24:15) Seo se bolela eng?
18 “Basiami” ba akaretsa bontsi jwa batho ba re balang ka bone mo Baebeleng ba ba neng ba tshela pele Jesu a tla mo lefatsheng. O ka akanya ka Noa, Sara, Moshe, Ruthe, Esethere le ba bangwe ba bantsi. Kgaolo 11 ya Bahebera e tlotla ka bangwe ba banna le basadi bano ba tumelo. Mme gape, “basiami” ba akaretsa batlhanka ba ga Jehofa ba ba swang mo motlheng ono wa rona. Ka ntlha ya tsholofelo eno ya tsogo, ga re tlhole re tshaba go swa.—Bahebera 2:15.
19 Go tweng ka batho botlhe ba ba neng ba sa direle Modimo kgotsa ba sa mo ikobele e le ka gonne ba ise ba ko ba utlwe sepe ka ene? Dibilione tsa batho bano “ba ba sa siamang” ga di kitla di lebalwa. Le bone ba tla tsosiwa ba bo ba newa tshono ya gore ba ithute ka Modimo wa boammaaruri le go mo direla. Mo nakong ya dingwaga tse di sekete, baswi ba tla tsosiwa ba bo ba newa tshono ya gore ba direle Jehofa ba na le batho ba ba ikanyegang gone mono mo lefatsheng. Eo e tla bo e le nako e e itumedisang tota. Baebele e bitsa nako eo Letsatsi la Katlholo.
20 A seno se raya gore go tlile go tsosiwa mongwe le mongwe fela yo o kileng a tshela? Nnyaa. Baebele ya re baswi bangwe ba mo “Gehena.” (Luke 12:5) Go bonala Gehena e ne e le leina la lefelo la go latlhela matlakala le le neng le le ka kwa ntle ga Jerusalema wa bogologolo. Go ne go fisediwa ditopo tsa batho le matlakala mo go lone. Bajuda ba ne ba tsaya baswi ba ditopo tsa bone di neng di latlhelwa moo e le ba ba sa tshwanelweng ke go fitlhwa le ke tsogo. Ka jalo, Gehena e tshwantshetsa sentle go senyediwa ruri. Le mororo Jesu a tlile go nna le seabe mo go atlholeng batshedi le baswi, katlholo ya bofelo e ikaegile ka Jehofa. (Ditiro 10:42) Ga a kitla a tsosa batho ba a ba tsayang ba le boikepo e bile ba sa batle go fetoga.
GO TSOGELA KWA LEGODIMONG
21 Baebele gape e bua ka mofuta o mongwe wa tsogo, e leng tsogo ya ba ba yang go tshela kwa legodimong e le dibopiwa tsa semoya. Go na le sekai se le sengwe fela sa tsogo eno se se kwadilweng mo Baebeleng, e leng sa ga Jesu Keresete.
22 E ne ya re fa Jesu a sena go bolawa, Jehofa o ne a se ka a letla Morwa yono wa gagwe yo o ikanyegang go nna mo lebitleng. (Pesalema 16:10; Ditiro 13:34, 35) Modimo o ne a tsosa Jesu, mme e seng ka mmele wa nama. Moaposetoloi Petere o tlhalosa gore Keresete o ne a “bolawa mo nameng, . . . a tshedisiwa mo moyeng.” (1 Petere 3:18) Ruri seno e ne e le kgakgamatso e e boitshegang. Jesu o ne a tsosiwa e le motho yo o maatla wa semoya! (1 Bakorintha 15:3-6) Jesu e ne e le ene wa ntlhantlha go bona tsogo ya mofuta ono e e galalelang. (Johane 3:13) Mme o ne a se kitla a nna wa bofelo go tsosiwa jalo.
23 E re ka Jesu a ne a itse gore o ne a tloga a boela kwa legodimong, o ne a bolelela balatedi ba gagwe gore o ne a tlile go ya go ba “baakanyetsa lefelo.” (Johane 14:2) Jesu o ne a bitsa ba ba yang legodimong a re ke “letsomanyane.” (Luke 12:32) Go tla nna le batho ba le kae mo setlhotshwaneng seno se sennye sa Bakeresete ba ba ikanyegang? Go ya ka Tshenolo 14:1, moaposetoloi Johane a re: “Mme ka leba, mme, bona! Kwana [Jesu Keresete] e eme mo Thabeng ya Siona, mme a na le ba ba dikete di le lekgolo masome a manè le bonè ba kwadilwe leina la gagwe le leina la ga Rraagwe mo diphatleng tsa bone.”
24 Bakeresete bano ba ba 144 000, ba ba akaretsang baaposetoloi ba ba ikanyegang ba ga Jesu, ba tsosiwa gore ba ye go tshela kwa legodimong. Tsogo ya bone e direga leng? Moaposetoloi Paulo a ne a kwala a tlhalosa gore e ne e tla direga mo nakong ya go nna gone ga ga Keresete. (1 Bakorintha 15:23) Jaaka o tla ithuta mo Kgaolong ya 9, gone jaanong re tshela mo nakong eo. Ka jalo, ba le mmalwa ba ba setseng ba e leng karolo ya 144 000 ba ba swang mo motlheng ono wa rona, ba tsosiwa ka ponyo ya leitlho gore ba ye go tshela kwa legodimong. (1 Bakorintha 15:51-55) Le fa go ntse jalo, boidiidi jo bo se nang palo jwa batho jone bo na le tsholofelo ya go tsosiwa mo isagweng gore ba tle go tshela mo lefatsheng la Paradaise.
25 Ee, ruri Jehofa o tla fenya loso e leng mmaba wa rona, mme le tla nyelela ka bosakhutleng! (Isaia 25:8) Le fa go ntse jalo, o ka nna wa ipotsa go re, ‘Ba ba tsosediwang kwa legodimong, ba ya go dira eng koo?’ Ba tla nna bontlhanngwe jwa Bogosi jo bo molemo jwa kwa legodimong. Re tla ithuta go le gontsi ka bogosi joo mo kgaolong e e latelang.
[Dintlha tse di kwa tlase]
Dipego tse dingwe di fitlhelwa mo go 1 Dikgosi 17:17-24; 2 Dikgosi 4:32-37; 13:20, 21; Mathaio 28:5-7; Luke 7:11-17; 8:40-56; Ditiro 9:36-42 le 20:7-12.
Go bona tshedimosetso e e oketsegileng ka Letsatsi la Katlholo le gore batho ba tla bo ba atlholelwa eng, tsweetswee bona Dintlha Tse di Oketsegileng, ditsebe 213-15.
SE BAEBELE E SE RUTANG
▪ Pego ya Baebele e e buang ka tsogo ya baswi e re naya tsholofelo e e tlhomamisegileng.—Johane 11:39-44.
▪ Jehofa o tlhologeletswe go tsosa baswi.—Jobe 14:13-15.
▪ Botlhe ba ba leng mo mabitleng ba tla tsosiwa.—Johane 5:28, 29.
[Dipotso Tsa Thuto]
1-3. Ke mmaba ofe yo o re latelelang rotlhe, mme ke ka ntlha yang fa go sekaseka se Baebele e se rutang go ka dira gore re wele makgwafo?
4. (a) Ke ka ntlha yang fa tsela e Jesu a ileng a ikutlwa ka yone ka loso lwa yo a mo ratang e re ruta sengwe ka tsela e Jehofa a ikutlwang ka yone ka loso? (b) Jesu o ne a na le ditsala dife tse di kgethegileng?
5, 6. (a) Jesu o ne a itshwara jang fa a na le ba lelapa la ga Lasaro le ditsala tsa gagwe tse di hutsafetseng? (b) Ke ka ntlha yang fa go hutsafala ga ga Jesu go re kgothatsa?
7, 8. Ke ka ntlha yang fa go ne go ka direga gore batho ba ba neng ba bogetse ba se ka ba nna le tsholofelo ya gore Lasaro o ne a ka tsoga, mme Jesu o ne a dira eng?
9, 10. (a) Jesu o ne a senola jang Motswedi wa maatla a gagwe a go tsosa Lasaro? (b) Go bala dipego dingwe mo Baebeleng tse di buang ka go tsosiwa ga baswi go re solegela molemo jang?
11. Pego ya go tsosiwa ga ga Lasaro e thusa jang go tlhomamisa boammaaruri jo bo kwadilweng mo go Moreri 9:5?
12. Ke ka ntlha yang fa re ka tlhomamisega gore tota Lasaro o ile a tsosiwa mo baswing?
13. Re na le lebaka lefe la go dumela gore tota Jehofa a ka kgona go tsosa baswi?
14, 15. Jehofa o ikutlwa jang ka go tsosa baswi, jaaka fa go bontshiwa ke se Jobe a ileng a se bua?
16. Baswi ba tla tsosiwa gore ba tle go tshela mo maemong a a ntseng jang?
17. Go tlile go tsosiwa batho ba le kae?
18. Ke bomang ba ba akarediwang mo gare ga “basiami” ba ba tlileng go tsosiwa, mme tsholofelo eno e ka go ama jang wena ka bowena?
19. Batho “ba ba sa siamang” ke bomang, mme Jehofa o ba naya tshono efe ka bopelonomi?
20. Gehena ke eng, mme go ya bomang teng?
21, 22. (a) Go na le mofuta ofe o mongwe gape wa tsogo? (b) Motho wa ntlha go tsosiwa ka mmele wa semoya ke mang?
23, 24. Ke bomang ba e leng karolo ya “letsomanyane” la ga Jesu, mme ba kae ka palo?
25. Re tla tlotla ka eng mo kgaolong e e latelang?
[Setshwantsho mo go tsebe 69]
Elija o ne a tsosa morwa motlholagadi.—1 Dikgosi 17:17-24
[Setshwantsho mo go tsebe 69]
Go tsosiwa ga ga Lasaro go ne ga tlisetsa batho boitumelo jo bogolo.—Johane 11:38-44
[Setshwantsho mo go tsebe 69]
Moaposetoloi Petere o ne a tsosa mosadi wa Mokeresete e bong Dorekase. —Ditiro 9:36-42
[Setshwantsho mo go tsebe 75]
Mo Paradaiseng, baswi ba tla tsosiwa ba bo ba kopanngwa gape le beng ka bone ba ba ba ratang
^ (2 Sam. 11:1-12:13) Mme ga diragala gore fa ngwaga o simologa, ka nako ya fa dikgosi di betsega, Dafide a romela Joabe le batlhanka ba gagwe ba na le ene le Iseraele yotlhe, gore ba senye bomorwa Amona le go dikanyetsa Raba, fa Dafide a ne a nna kwa Jerusalema. 2 Mme ga diragala ka nako ya maitseboa gore Dafide a nanoge mo bolaong jwa gagwe a tsamayatsamaye mo godimo ga borulelo jwa ntlo ya kgosi; mme fa a le mo godimo ga borulelo jwa ntlo a bona mosadi a tlhapa, mme mosadi yoo o ne a le montle. 3 Foo Dafide a roma mme a tlhotlhomisa kaga mosadi yoo mme mongwe a re: “A yono ga se Bathe-sheba morwadia Eliame mosadi wa ga Uria wa Mohite?” 4 Morago ga moo Dafide a roma barongwa gore a tle a mo tseye. Ka jalo mosadi a tsena kwa go ene mme Dafide a lala le ene, fa a ne a iitshepisa mo boitshekologong jwa gagwe. Moragonyana a boela kwa ntlong ya gagwe. 5 Mme mosadi a ima. Ka gone a roma mme a bolelela Dafide a re: “Ke imile.” 6 Foo Dafide a roma kwa go Joabe a re: “Romela Uria wa Mohite kwa go nna.” Ka jalo Joabe a romela Uria kwa go Dafide. 7 E rile Uria a tla kwa go ene, Dafide a simolola go botsa gore Joabe o ne a tswelela jang le gore batho ba ne ba tswelela jang le gore ntwa e ne e tswelela jang. 8 La bofelo Dafide a raya Uria a re: “Ya kwa ntlong ya gago mme o tlhape dinao.” Ka jalo Uria a tswa mo ntlong ya kgosi, mme mpho ya kgosi ya bopelontle ya mo sala morago. 9 Le fa go ntse jalo, Uria a lala fa botsenong jwa ntlo ya kgosi le batlhanka ba bangwe botlhe ba morena wa gagwe, mme a se ka a ya kwa ntlong ya gagwe. 10 Ka jalo ba bolelela Dafide, ba re: “Uria o ne a se ka a ya kwa ntlong ya gagwe.” Foo Dafide a raya Uria a re: “O tswa mo loetong gakere? Ke ka ntlha yang fa o sa ya kwa ntlong ya gago?” 11 Foo Uria a raya Dafide a re: “Letlole le Iseraele le Juda ba nna mo diobong, mme Joabe morena wa me le batlhanka ba morena wa me ba thibeletse mo nageng, mme nna—a ke tla tsena mo ntlong ya me ke je ke nwe ke bo ke lale le mosadi wa me? Jaaka o tshedile le jaaka moya wa gago o tshedile, ga nkitla ke dira selo seno!” 12 Foo Dafide a raya Uria a re: “Nna fano le gompieno, mme ka moso ke tla go tsamaisa.” Ka jalo Uria a tswelela a nna kwa Jerusalema mo letsatsing leo le mo letsatsing le le latelang. 13 Mo godimo ga moo, Dafide a mmitsa gore a je fa pele ga gagwe a bo a nwe. Ka jalo a mo tagisa. Le fa go ntse jalo, a tswa maitseboa a ya go robala mo bolaong jwa gagwe le batlhanka ba morena wa gagwe, mme a se ka a ya kwa ntlong ya gagwe. 14 Mme ga diragala mo mosong gore Dafide a kwalele Joabe lekwalo mme a le romela ka seatla sa ga Uria. 15 Ka jalo a kwala mo lekwalong, a re: “Bayang Uria kwa pele ga ditlhaselo tsa tlhabano tse di boima go feta tsotlhe, mme lona lo boe kafa morago ga gagwe, mme a tlhabiwe a swe.” 16 Mme ga diragala gore fa Joabe a ntse a lebeletse motse a baya Uria mo lefelong le a neng a itse gore le na le banna ba ba diganka. 17 E rile banna ba motse ba tswa ba ya go tlhabana le Joabe, foo bangwe ba batho, batlhanka ba ga Dafide, ba wa mme Uria wa Mohite le ene a swa. 18 Jaanong Joabe a roma gore a begele Dafide dikgang tsotlhe tsa ntwa. 19 Mme a laela morongwa, a re: “Fela fa o fetsa go bua le kgosi ka dikgang tsotlhe tsa ntwa, 20 foo go diragale gore fa tšararego ya kgosi e tsoga mme e go raya e re, ‘Ke eng fa lo ne lo atamela motse thata jaana go tlhabana le one? A lo ne lo sa itse gore ba ne ba tla hula ba le kwa godimo ga lobota? 21 Ke mang yo o bolaileng Abimeleke morwa Jerubeshethe? A e ne e se mosadi yo o neng a latlhela lelwala la fa godimo a le kwa godimo ga lobota mo a neng a swela kwa Thebese? Ke ka ntlha yang fa lo ne lo atamela lobota thata jaana?’ gape o re, ‘Motlhanka wa gago Uria wa Mohite le ene o sule.’” 22 Ka jalo morongwa a tsamaya mme a tla go bolelela Dafide sotlhe se Joabe a neng a se mo romile. 23 Mme morongwa a a raya Dafide a re: “Banna bao ba ne ba re feta, mo ba neng ba tla go re tlhasela kwa nageng; mme ra nna ra ba konatelela go fitlha fela kwa botsenong jwa kgoro. 24 Mme ba ba hulang ba nna ba hula batlhanka ba gago ba le kwa godimo ga lobota, mo bangwe ba batlhanka ba kgosi ba neng ba swa; mme motlhanka wa gago Uria wa Mohite le ene o sule.” 25 Foo Dafide a raya morongwa a re: “O tla raya Joabe o re, ‘A kgang eno e se ka ya lebega e le bosula mo matlhong a gago, gonne tšhaka e ja mongwe e bo e je yo mongwe. Gagamatsa tlhabano ya gago mo motseng mme o o digele fa fatshe.’ Mme o mo kgothatse.” 26 Mosadi wa ga Uria a utlwa gore Uria monna wa gagwe o ne a sule, mme a simolola go lelela mong wa gagwe. 27 Fa lobaka lwa nako lwa go hutsafala lo sena go feta, ka yone nako eo Dafide a roma mme a mo isa gae kwa ntlong ya gagwe, mme a nna mosadi wa gagwe. Fa nako e ntse e tsamaya a mo tsholela morwa, mme selo se Dafide a neng a se dirile sa lebega se le bosula mo matlhong a ga Jehofa.
12 Mme Jehofa a romela Nathane kwa go Dafide. Ka jalo a tsena kwa go ene mme a mo raya a re: “Go ne go na le banna ba le babedi ba ba neng ba le mo motseng o le mongwe fela, yo mongwe a humile mme yo mongwe a humanegile. 2 Monna yo o humileng o ne a na le dinku di le dintsi thata le dikgomo; 3 mme monna yo o humanegileng o ne a se na sepe fa e se kwanyana e le nngwe e namagadi, e potlana, e a neng a e rekile. Mme o ne a e boloka e tshela, mme e ne e gola le ene le bomorwawe, botlhe mmogo. E ne e tle e je mo thathaneng ya gagwe, e nwe mo senwelong sa gagwe, e lale mo sehubeng sa gagwe, mme e ne ya nna jaaka morwadie. 4 Moragonyana ga tla moeng kwa monneng wa mohumi, mme a rekegela go tsaya dingwe tsa dinku tsa gagwe le dikgomo tsa gagwe gore a di baakanyetse motsamai yo o neng a tsene kwa go ene. Ka jalo a tsaya kwanyana e namagadi ya monna yo o humanegileng a e baakanyetsa monna yo o neng a tsene kwa go ene.” 5 Foo bogale jwa ga Dafide jwa tukela monna yoo fela thata, mo o neng a raya Nathane a re: “Jaaka Jehofa a tshedile, monna yo o dirang seno o tshwanelwa ke go swa! 6 Mme o tshwanetse a duelela kwanyana e namagadi ka di le nnè, ka ntlha ya go bo a dirile selo seno le ka gonne o ne a se na bopelotlhomogi.” 7 Foo Nathane a raya Dafide a re: “Ke wena monna yoo! Jehofa Modimo wa Iseraele o buile jaana, ‘Nna ka bonna ke ne ka go tlotsa go nna kgosi ya Iseraele, e bile nna ka bonna ke ne ka go golola mo seatleng sa ga Saulo. 8 Mme ke ne ke rata go go naya ntlo ya morena wa gago le basadi ba morena wa gago mo sehubeng sa gago, le go go naya ntlo ya Iseraele le ya Juda. Mme fa go ne go sa lekana, ke ne ke rata go go okeletsa dilo tse di tshwanang le tseno le dilo tse dingwe. 9 Ke ka ntlha yang fa o ne wa nyatsa lefoko la ga Jehofa ka go dira se se bosula mo matlhong a gagwe? O kgemethile Uria wa Mohite ka tšhaka, mme o tsere mosadi wa gagwe go nna mosadi wa gago, mme ene o mmolaile ka tšhaka ya bomorwa Amona. 10 Mme jaanong tšhaka ga e kitla e tswa mo ntlong ya gago ka bosakhutleng, ka ntlha ya gonne o nnyaditse mo o neng wa tsaya mosadi wa ga Uria wa Mohite go nna mosadi wa gago.’ 11 Jehofa o buile jaana, ‘Bona, ke go tsosetsa masetlapelo mo ntlong ya gago; mme ke tla tsaya basadi ba gago mo matlhong a gago ke ba neye mongwe ka wena, mme o tla lala le basadi ba gago fa pele ga matlho a letsatsi leno. 12 Le fa wena o dirile mo sephiring, mme nna, ke tla dira selo seno fa pele ga Iseraele yotlhe le fa pele ga letsatsi.’” 13 Jaanong Dafide a raya Nathane a re: “Ke leofetse Jehofa.” Foo Nathane a raya Dafide a re: “Jehofa le ene o tlogela boleo jwa gago bo feta. Ga o kitla o swa.
^ ***bh dits. 164-173 Atamela Modimo ka Thapelo***
Kgaolo ya Lesomesupa
Atamela Modimo ka Thapelo
Ke ka ntlha yang fa re tshwanetse go rapela Modimo?
Re tshwanetse go dira eng gore Modimo a utlwe dithapelo tsa rona?
Modimo o araba jang dithapelo tsa rona?
LEFATSHE le lennye tota fa le bapisiwa le lebopo lotlhe. Tota e bile, mo go Jehofa, e leng “Modiri wa legodimo le lefatshe,” ditšhaba tsa batho di tshwana fela le lerothodi la metsi a a tswang mo kgamelong. (Pesalema 115:15; Isaia 40:15) Le fa go ntse jalo Baebele ya re: “Jehofa o gaufi le botlhe ba ba mmitsang, le botlhe ba ba mmitsang ka boammaaruri. O tla diragatsa keletso ya ba ba mmoifang, e bile o tla utlwa go goa ga bone ba kopa thuso.” (Pesalema 145:18, 19) A ko o akanye fela gore seo se kaya eng! Mmopi mothatayotlhe o gaufi le rona mme o tla re utlwa fa re ‘mmitsa ka boammaaruri.’ Seo, ke tshiamelo e e seng kana ka sepe!
2 Le fa go ntse jalo, fa re batla gore Jehofa a reetse dithapelo tsa rona, re tshwanetse go mo rapela ka tsela e a e amogelang. Re tla dira seno jang fa re sa tlhaloganye se Baebele e se rutang ka thapelo? Go botlhokwa gore re itse se Dikwalo di se buang ka kgang eno, ka gonne thapelo e re thusa go atamalana le Jehofa.
KE KA NTLHA YANG FA RE TSHWANETSE GO RAPELA JEHOFA?
3 Lebaka lengwe le le botlhokwa la go bo re tshwanetse go rapela Jehofa ke ka gonne o re kgothaletsa go dira jalo. Lefoko la gagwe le re kgothatsa jaana: “Lo se ka lwa tlhobaela ka sepe, mme mo go sengwe le sengwe ka thapelo le mokokotlelo mmogo le go ntshiwa ga ditebogo a dikopo tsa lona di itsisiwe Modimo; mme kagiso ya Modimo e e gaisang kakanyo yotlhe e tla disa dipelo tsa lona le maatla a lona a mogopolo ka Keresete Jesu.” (Bafilipi 4:6, 7) Eleruri, ga re kitla re batla go tlhokomologa thulaganyo eno ya bopelonomi e re e diretsweng ke Mmusi yo Mogolo wa lobopo!
4 Lebaka le lengwe la go rapela ke gore go rapela Jehofa ka metlha ke tsela e re ka nonotshang kamano ya rona le ene ka yone. Batho ba e leng ditsala tsa boammaaruri ga ba buisane fa fela mongwe wa bone a tlhoka sengwe mo go yo mongwe. Go na le moo, ditsala tse di ratanang di a kgatlhegelana, mme botsala jwa bone bo a nonofa fa ba ntse ba bulelana mafatlha, ba tlotla ka dilo tse di ba tshwenyang le go tlhalosetsana maikutlo a bone. Go ntse fela jalo le ka kamano ya rona le Jehofa Modimo. Buka eno e go thusitse go ithuta go le gontsi ka se Baebele e se rutang ka Jehofa, botho jwa gagwe le ka maikaelelo a gagwe. O mo itse sentle jaaka motho wa mmatota. Thapelo e go naya tshono ya gore o bulele Rraago wa selegodimo mafatlha. Fa o dira jalo, seno se dira gore o atamalane gaufi le Jehofa.—Jakobe 4:8.
GO LEBELETSWE ENG MO GO RONA?
5 A Jehofa o reetsa dithapelo tsotlhe? Ela tlhoko gore o ne a raya Baiseraele ba batsuolodi a reng mo metlheng ya ga moporofeti Isaia: “Le fa lo dira dithapelo tse dintsi, ga ke a reetsa; diatla tsa lona di tletse tshololo ya madi.” (Isaia 1:15) Ka jalo, go na le dilo dingwe tse re ka nnang ra di dira tse di ka dirang gore Modimo a se ka a reetsa dithapelo tsa rona. Ka jalo, gore Modimo a utlwe dithapelo tsa rona a bo a di arabe, go na le dilo dingwe tse go lebeletsweng gore re di dire.
6 Selo sa konokono se se lebeletsweng mo go rona ke gore re bontshe tumelo. (Mareko 11:24) Moaposetoloi Paulo o ne a kwala jaana: “Kwantle ga tumelo ga go kgonege go . . . itumedisa [Modimo] sentle, gonne yo o atamelang Modimo o tshwanetse go dumela gore o gone le gore o nna moduedi wa ba ba mmatlang ka tlhoafalo.” (Bahebera 11:6) Go nna le tumelo ya boammaaruri ga go reye fela go itse gore Modimo o teng le gore o utlwa dithapelo tsa rona a bo a di araba. Re supa tumelo ka ditiro. Tsela e re tshelang ka yone letsatsi le letsatsi e tshwanetse go bontsha sentle gore re na le tumelo.—Jakobe 2:26.
7 Gape, Jehofa o lebeletse gore ba ba buang le ene ka thapelo ba dire jalo ka boikokobetso le go tswa pelong. A ga re a tshwanela go ikokobetsa fa re bua le Jehofa? Fa batho ba na le tshono ya go bua le kgosi kgotsa poresidente, gantsi ba bua le ene ka boikokobetso, ba bontsha gore ba tlotla boemo jwa gagwe jo bo kwa godimo. A bo re tshwanetse go ikokobetsa thata jang ne fa re bua le Jehofa! (Pesalema 138:6) Tota e bile, ke ene “Modimo Mothatayotlhe.” (Genesise 17:1) Fa re rapela Modimo, mokgwa o re buang le ene ka one o tshwanetse go bontsha gore ka boikokobetso re lemoga boemo jwa rona fa bo bapisiwa le jwa gagwe. Boikokobetso jo bo ntseng jalo bo tla re tlhotlheletsa gore gape re mo rapele go tswa pelong, dithapelo tsa rona e se seomodiro fela, re boaboeletsa mafoko a le mangwe fela mo go tsone.—Mathaio 6:7, 8.
8 Selo se sengwe gape se se lebeletsweng mo go rona gore Modimo a utlwe dithapelo tsa rona ke go dira dilo tumalanong le dithapelo tseo. Jehofa o lebeletse gore re lwele go dira dilo tumalanong le dithapelo tsa rona. Ka sekai, fa re rapela re re “Re fe gompieno senkgwe sa rona sa letsatsi leno,” re tshwanetse go dira ka natla mo tirong le fa e le efe e re e dirang. (Mathaio 6:11; 2 Bathesalonika 3:10) Fa re rapelela thuso ya gore re kgone go fenya bokoa bongwe jo re nang le jone, re tshwanetse go nna kelotlhoko gore re tswe mo maemong lefa e le afe a a ka re gogelang mo thaelong. (Bakolosa 3:5) Mo godimo ga dilo tseno tse go lebeletsweng gore re di dire, go na le dipotso dingwe ka thapelo tse re tshwanetseng go di araba.
GO ARABA DIPOTSO DINGWE KA THAPELO
9 Re tshwanetse go rapela mang? Jesu o ne a ruta balatedi ba gagwe go rapela “Rraarona yo o kwa magodimong.” (Mathaio 6:9) Seno se raya gore re tshwanetse go rapela Jehofa Modimo fela. Le fa go ntse jalo, Jehofa o batla gore re tlotle boemo jwa Morwawe yo o tsetsweng a le esi e bong Jesu Keresete. Jaaka re ithutile mo Kgaolong ya 5, Jesu o ne a romelwa mo lefatsheng gore a tle go nna thekololo gore a re golole mo boleong le mo losong. (Johane 3:16; Baroma 5:12) Ke Moperesiti yo Mogolo yo o tlhomilweng e bile gape ke Moatlhodi. (Johane 5:22; Bahebera 6:20) Ka jalo, Dikwalo di re laela gore re rapele ka Jesu. Ene ka boene o ne a re: “Ke nna tsela le boammaaruri le botshelo. Ga go na ope yo o tlang kwa go Rara fa e se ka nna.” (Johane 14:6) Gore dithapelo tsa rona di utlwiwe, re tshwanetse go rapela Jehofa fela mme re tsena ka Morwawe.
10 A re tshwanetse go ema ka mokgwa mongwe o o kgethegileng fa re rapela? Nnyaa. Jehofa ga a lebelela gore diatla tsa rona kgotsa mmele wa rona o nne ka tsela nngwe e e kgethegileng fa re rapela. Baebele e ruta gore go siame go ema ka tsela le fa e ka nna efe fela fa re rapela. Seno se akaretsa go nna, go inama, go khubama le go ema. (1 Ditiragalo 17:16; Nehemia 8:6; Daniele 6:10; Mareko 11:25) Selo se tota se leng botlhokwa ke boemo jwa pelo ya rona, e seng go ema ka tsela nngwe e e kgethegileng e e tla bonwang ke ba bangwe. Tota e bile, re ka nna ra rapelela mo pelong gongwe le gongwe fela kwa re leng teng fa re ntse re dira ditiro tsa rona tsa letsatsi le letsatsi kgotsa fa re lebane le maemo mangwe a tshoganyetso. Jehofa o utlwa dithapelo tse di ntseng jalo le fa ba re nang le bone ba ka tswa ba sa lemoge gore re ntse re rapela.—Nehemia 2:1-6.
11 Ke eng se re ka se rapelelang? Baebele e tlhalosa jaana: “Go sa kgathalesege gore ke eng se re se kopang kafa thatong ya gagwe, [Jehofa] o a re utlwa.” (1 Johane 5:14) Ka jalo, re ka rapelela sengwe le sengwe fela se se dumalanang le thato ya Modimo. A Modimo o a rata fa re mo rapela ka mathata a rona a botho? Ee! Go rapela Jehofa go ka tshwana fela le go buisana le tsala nngwe ya rona e re atamalaneng thata le yone. Re ka kgona go bua le Modimo re phothulogile, ‘re tshololela pelo ya rona’ fa pele ga gagwe. (Pesalema 62:8) Go molemo gore re kope moya o o boitshepo, ka gonne o tla re thusa go dira se se siameng. (Luke 11:13) Gape, re ka mo kopa gore a re kaele gore re kgone go dira ditshwetso tse di siameng le gore a re neye nonofo ya gore re kgone go lebana le maemo mangwe a a boima. (Jakobe 1:5) Fa re leofile, re tshwanetse go kopa boitshwarelo ka setlhabelo sa ga Keresete. (Baefeso 1:3, 7) Gone ke boammaaruri gore ga re a tshwanela go rapela fela ka dilo tsa rona tsa botho. Re tshwanetse go dira gore dithapelo tsa rona di akaretse le batho ba bangwe—ba malapa a rona le badumedi ka rona.—Ditiro 12:5; Bakolosa 4:12.
12 Dilo tse di amanang le Jehofa Modimo di tshwanetse go tla pele mo dithapelong tsa rona. Re na le mabaka a a utlwalang a go mmaka go tswa pelong le go mo lebogela dilo tsotlhe tse di molemo tse a re direlang tsone. (1 Ditiragalo 29:10-13) Mo thapelong ya sekao, e e kwadilweng mo go Mathaio 6:9-13, Jesu o ne a re ruta go rapelela gore leina la Modimo le itshepisiwe, ke go re, le tsewe le le boitshepo. Morago ga moo a re re rapelele gore Bogosi jwa Modimo bo tle le gore thato ya gagwe e dirwe mo lefatsheng jaaka kwa legodimong. Fa Jesu a sena go umaka dilo tse di botlhokwa tseno tse di amanang le Jehofa, ke gone jaanong a simololang go umaka mathata a botho. Ka tsela e e tshwanang, fa re dira gore Modimo a tle pele mo dithapelong tsa rona, re a bo re bontsha gore ga re tshwenyege fela ka dilo tse di re amang.
13 Dithapelo tsa rona di tshwanetse go nna boleele jo bo kae? Baebele ga e tlhalose gore dithapelo tsa rona tsa botho kgotsa tse di rapelwang phatlalatsa di tshwanetse go nna boleele jo bo kae. E ka nna ya nna thapelo e khutshwane pele go jewa kgotsa thapelo e telele e mo go yone motho a bolelelang Jehofa mathata otlhe a gagwe. (1 Samuele 1:12, 15) Le fa go ntse jalo, Jesu o ile a kgala batho ba ba itirang jaaka e kete ke basiami ba ba neng ba rapela dithapelo tse di telele ba batla gore ba bonwe ke batho. (Luke 20:46, 47) Dithapelo tse di ntseng jalo ga di kgatlhe Jehofa. Se se botlhokwa ke gore re rapele go tswa pelong. Ka jalo, dithapelo tse Modimo a di amogelang di ka nna ditelele kgotsa tsa nna dikhutshwane go ikaegile ka maemo le gore go rapelelwa eng.
14 Re tshwanetse go rapela gantsi go le kana kang? Baebele e re kgothaletsa gore re ‘rapele re sa kgaotse,’ ‘re nnele ruri mo thapelong.’ (Mathaio 26:41; Baroma 12:12; 1 Bathesalonika 5:17) Nnyaa, mafoko ano ga a reye gore re fetse letsatsi lotlhe re ntse re rapela Jehofa. Go na le moo, Baebele e re kgothaletsa gore re rapele ka metlha, re se ka ra kgaotsa go lebogela Jehofa dilo tse di molemo tse a re direlang tsone re bo re mo kope gore a re kaele, a re gomotse le go re nonotsha. A ga go kgothatse go itse gore Jehofa ga a laela gore dithapelo tsa rona di tshwanetse go nna boleele jo bo kae kgotsa gore re mo rapele gantsi go le kana kang? Fa e le gore tota re anaanela tshiamelo eno ya thapelo, re tla bona ditshono di le dintsi tsa go rapela Rraarona wa selegodimo.
15 Ke ka ntlha yang fa re tshwanetse go re “Amen” kwa bokhutlong jwa thapelo? Lefoko “amen” le raya gore “ke boammaaruri,” kgotsa “a go nne jalo.” Dikai dingwe mo Dikwalong di bontsha gore re tshwanetse go re “Amen” kwa bokhutlong jwa dithapelo tsa rona tsa botho kgotsa mo dithapelong tse di rapelwang phatlalatsa. (1 Ditiragalo 16:36; Pesalema 41:13) Fa re re “Amen” kwa bokhutlong jwa thapelo ya rona, re a bo re bontsha gore mafoko a re neng re a bua e ne e le a a tswang pelong. Fa re re “Amen”—mo pelong kgotsa re buela kwa ntle—kwa bokhutlong jwa thapelo e e rapelwang phatlalatsa, re a bo re bontsha gore re dumalana le se se neng se buiwa.—1 Bakorintha 14:16.
KAFA MODIMO A ARABANG DITHAPELO TSA RONA KA GONE
16 A tota Jehofa o araba dithapelo? Ee, o a di araba! Re na le mabaka a a utlwalang a go nna le tsholofelo ya gore “Moutlwi wa thapelo” o araba dithapelo tse di tswang pelong tsa dimilionemilione tsa batho. (Pesalema 65:2) Jehofa a ka araba dithapelo tsa rona ka ditsela tse di farologaneng.
17 Jehofa o araba dithapelo ka go dirisa baengele le batlhanka ba gagwe ba ba mo lefatsheng. (Bahebera 1:13, 14) Go na le maitemogelo a le mantsi a batho ba ba neng ba rapela Modimo gore a ba thuse go tlhaloganya Baebele mme ka bonako morago ga moo ba bo ba etelwa ke mongwe wa batlhanka ba ga Jehofa. Maitemogelo a a ntseng jalo a re naya bosupi jwa gore baengele ba kaela tiro ya go rera ka Bogosi. (Tshenolo 14:6) Jehofa a ka nna a araba dithapelo tsa rona tsa go kopa thuso, ka go tlhotlheletsa Mokeresete mongwe gore a re thuse.—Diane 12:25; Jakobe 2:16.
18 Gape, Jehofa Modimo o dirisa moya wa gagwe o o boitshepo le Lefoko la gagwe e leng Baebele, go araba dithapelo tsa batlhanka ba gagwe. Dithapelo tsa rona tse mo go tsone re mo kopang gore a re thuse go lebana le diteko, a ka nna a di araba ka go re kaela le go re nonotsha ka moya wa gagwe o o boitshepo. (2 Bakorintha 4:7) Gantsi fa re rapela Jehofa gore a re kaele, o araba dithapelo tsa rona ka go dira gore re bone thuso ya gagwe mo Baebeleng, gore re kgone go dira ditshwetso tse di siameng. Fa re ntse re ithuta Baebele re le nosi kgotsa re bala dikgatiso dingwe tsa Bokeresete tse di tshwanang le buka eno, re ka nna ra kopana le ditemana dingwe tse di ka re thusang. Fa re le kwa dipokanong tsa Bokeresete, go ka direga gore go tlotliwe ka dintlha dingwe tsa Dikwalo kgotsa go ka direga gore mogolwane mongwe yo o amegang mo phuthegong, a bue sengwe se se ka re thusang.—Bagalatia 6:1.
19 Fa go lebega e kete Jehofa o diega go araba dithapelo tsa rona, seno ga se reye gore gongwe ke ka go bo a sa kgone go di araba. Go na le moo, re tshwanetse go gakologelwa gore Jehofa o araba dithapelo go ya ka thato ya gagwe le ka nako ya gagwe. O itse se re se tlhokang e bile o itse kafa a ka re tlhokomelang ka gone go feta kafa rona re itseng ka gone. Gantsi o re letla gore re ‘nne re kope, re nne re senke re bo re nne re kokote.’ (Luke 11:5-10) Go kgaratlha ka tsela e e ntseng jalo go bontsha Modimo gore re mo kopa ka tlhoafalo le gore tumelo ya rona ke ya boammaaruri. Mo godimo ga moo, Jehofa a ka nna a araba dithapelo tsa rona ka tsela e re ka nnang ra se ka ra e lemoga. Ka sekai, a ka nna a araba thapelo ya rona ya go kopa thuso mo tekong nngwe, e seng ka go tlosa bothata jo re nang le jone, mme ka go re naya nonofo ya gore re kgone go bo itshokela.—Bafilipi 4:13.
20 A bo re leboga jang ne go bo Mmopi wa lebopo le legolo leno a le gaufi le botlhe ba ba mmitsang ka thapelo ka tsela e e tshwanetseng! (Pesalema 145:18) E kete re ka dirisa tshiamelo e e molemolemo eno ya thapelo ka tsela e e siameng. Fa re dira jalo, re tla nna le tsholofelo e e itumedisang ya go atamalana gaufi thata le Jehofa, Moutlwi wa thapelo.
SE BAEBELE E SE RUTANG
▪ Go rapela Jehofa ka metlha go re thusa go atamalana le ene.—Jakobe 4:8.
▪ Gore Modimo a utlwe dithapelo tsa rona, re tshwanetse go rapela go tswa pelong ka tumelo le ka boikokobetso.—Mareko 11:24.
▪ Re tshwanetse go rapela Jehofa fela mme re tsena ka Morwawe.—Mathaio 6:9; Johane 14:6.
▪ Jehofa, e leng “Moutlwi wa thapelo,” o araba dithapelo tsa rona ka go dirisa baengele, batlhanka ba gagwe ba ba mo lefatsheng, moya o o boitshepo le Lefoko la gagwe.—Pesalema 65:2.
[Dipotso Tsa Thuto]
1, 2. Ke ka ntlha yang fa re tshwanetse go leba thapelo e le tshiamelo e kgolo, mme ke ka ntlha yang fa re tshwanetse go itse se Baebele e se rutang ka yone?
3. Lebaka lengwe le le botlhokwa la go bo re tshwanetse go rapela Jehofa ke lefe?
4. Go rapela Jehofa ka metlha go nonotsha jang kamano ya rona le ene?
5. Ke eng se se bontshang gore Jehofa ga a reetse dithapelo tsotlhe?
6. Gore Modimo a reetse dithapelo tsa rona, selo sa konokono se go lebeletsweng gore re se dire ke sefe, mme re ka se dira jang?
7. (a) Ke ka ntlha yang fa re tshwanetse go bontsha tlotlo fa re bua le Jehofa ka thapelo? (b) Fa re rapela Modimo, re ka bontsha jang gore re ikokobeditse le gore re bua le ene go tswa pelong?
8. Re ka dira dilo jang tumalanong le dithapelo tsa rona?
9. Re tshwanetse go rapela mang, mme re tsena ka mang?
10. Ke ka ntlha yang fa go sa lebelelwa gore re eme ka mokgwa mongwe o o kgethegileng fa re rapela?
11. Ke dilo dife tsa botho tse go tshwanelang gore re ka rapela ka tsone?
12. Re ka dira jang gore dilo tse di amanang le Rraarona wa selegodimo e nne tsone di tlang pele mo dithapelong tsa rona?
13. Dikwalo di supa eng ka boleele jwa dithapelo tse Modimo a di amogelang?
14. Baebele e raya jang fa e re re ‘rapele re sa kgaotse,’ mme ke eng se se re kgothatsang mo ntlheng eno?
15. Ke ka ntlha yang fa re tshwanetse go re “Amen” kwa bokhutlong jwa thapelo ya botho kgotsa thapelo e e rapelwang phatlalatsa?
16. Re ka nna le tsholofelo efe ka thapelo?
17. Ke ka ntlha yang fa go ka twe Modimo o dirisa baengele ba gagwe le batlhanka ba gagwe ba ba mo lefatsheng go araba dithapelo tsa rona?
18. Jehofa o dirisa jang moya wa gagwe o o boitshepo le Lefoko la gagwe go araba dithapelo tsa batlhanka ba gagwe?
19. Re tshwanetse go gakologelwa eng fa ka dinako tse dingwe go lebega e kete dithapelo tsa rona ga di arabiwe?
20. Ke ka ntlha yang fa re tshwanetse go dirisa tshiamelo e e molemolemo ya thapelo ka tsela e e siameng?
[Ditshwantsho mo go tsebe 165]
“Modiri wa legodimo le lefatshe” o iketleeleditse go utlwa dithapelo tsa rona
[Ditshwantsho mo go tsebe 171]
Thapelo ya gago e ka utlwiwa ka nako nngwe le nngwe
[Setshwantsho mo go tsebe 172, 173]
Jehofa a ka araba dithapelo tsa rona ka go tlhotlheletsa Mokeresete mongwe gore a re thuse